
Návrh uznesenia
Mestské zastupiteľstvo mesta Trnava po prerokovaní:

1. Berie na vedomie
Informatívnu správu o výsledkoch ukončených a stave rozpracovaných kontrol od 29.1.2025 do 1.4.2025.
Dôvodová správa

V súlade s § 18f  ods. 1 písm. d) zákona SNR č. 369/1990 Zb. o obecnom zriadení v znení neskorších predpisov predkladám Mestskému zastupiteľstvu mesta Trnava informatívnu správu o výsledkoch ukončených a stave rozpracovaných kontrol od 29.1.2025 do 1.4.2025.
Plán kontrolnej činnosti útvaru hlavného kontrolóra na obdobie od 1.1.2025 do 30.6.2025 bol schválený uznesením č. 618/2024 na 13. riadnom zasadnutí Mestského zastupiteľstva mesta Trnava konanom dňa 10.12.2024.
Pri vyhotovení tejto správy vzhľadom na množstvo ako aj rozsah a zložitosť jednotlivých prípadov sú uvedené iba všeobecné a tie najnutnejšie údaje, ktoré charakterizujú kontrolný postup a výsledok kontroly.
Správa je písaná tak, aby bol dodržaný zákon č. 18/2018 Z.z. o ochrane osobných údajov a o zmene a doplnení niektorých zákonov v znení neskorších predpisov, ako aj ustanovenia § 27 zákona o finančnej kontrole a audite a o zmene a doplnení niektorých zákonov v znení neskorších predpisov.

Podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov je kontrola skončená dňom zaslania správy z kontroly. Ak kontrola zistila nedostatky, je najskôr vypracovaný návrh správy z kontroly. V prípade, že povinná osoba nepodá námietky k zisteným nedostatkom, k navrhnutým odporúčaniam na nápravu zistených nedostatkov a na odstránenie príčin ich vzniku, k lehote na predloženie písomného zoznamu prijatých opatrení a k lehote na splnenie prijatých opatrení uvedených v návrhu správy z kontroly, je následne vyhotovená správa z kontroly. V prípade, ak povinná osoba podá námietky, kontrola preverí ich opodstatnenosť, opodstatnené námietky zohľadní v správe a pri neopodstatnených námietkach uvedie zdôvodnenie, ktoré oznámi povinnej osobe v správe. Správa z kontroly je vyhotovená aj v prípade, keď neboli zistené nedostatky.
Jednotlivé správy z kontrol sú v komplexnej forme založené a archivované na Útvare hlavného kontrolóra mesta Trnava.
Informatívna správa o výsledkoch ukončených

a stave rozpracovaných kontrol od 29.1.2025 do 1.4.2025.
Kontrola č. 1/2025

Kontrola prevodov nehnuteľného majetku mesta, ktorého všeobecná hodnota prevýšila 20 000,00 eur (rok 2024). Povinnou osobou bol Mestský úrad v Trnave, Trhová 3, 917 01 Trnava. Cieľom kontroly bolo preveriť objektívny stav kontrolovaných skutočností a ich súlad so všeobecne záväznými právnymi predpismi a internými normami mesta so zameraním na prevody nehnuteľného majetku mesta v roku 2024, ktorého všeobecná hodnota prevýšila 20 000,00 eur. Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) v dňoch od 7.1.2025 do 18.2.2025 podľa jednotlivých bodov kontrolného postupu:

1. Legislatívna úprava a vnútorné normy pri prevodoch nehnuteľného majetku mesta.
2. Dodržiavanie postupov pri prevodoch nehnuteľného majetku mesta v roku 2024, ktorého všeobecná hodnota prevýšila 20 000,00 eur.

1. Legislatívna úprava a vnútorné normy pri prevodoch nehnuteľného majetku mesta
Podľa §18f ods. 1 písm. i) zákona o obecnom zriadení s účinnosťou od 1.11.2023 je hlavný kontrolór „povinný vykonať za predchádzajúci kalendárny rok kontrolu prevodov nehnuteľného majetku obce, ktorého všeobecná hodnota majetku prevýšila 20 000 eur, a to do 60 dní od uplynutia kalendárneho roka; obec zverejní výsledky tejto kontroly do 30 dní po predložení správy o výsledkoch kontroly obecnému zastupiteľstvu na svojej úradnej tabuli a na webovom sídle obce, ak ho má obec zriadené“.
Kontrolná skupina sa v rámci kontroly zamerala na dodržiavanie a uplatňovanie nasledujúcich zákonov a vnútorných noriem a ich konkrétnych paragrafových znení: 

Podľa § 9a ods. 1 zákona č. 138/1991 Zb. o majetku obcí (ďalej len „zákon o majetku obcí“) „ak tento zákon neustanovuje inak, prevody vlastníctva majetku obce sa musia vykonať

a) na základe obchodnej verejnej súťaže

b) dobrovoľnou dražbou 

c) priamym predajom najmenej za cenu vo výške všeobecnej hodnoty majetku stanovenej podľa osobitného predpisu“.
Podľa §9a ods. 2 zákona o majetku obcí „obec zverejní zámer predať svoj majetok a jeho spôsob na svojej úradnej tabuli, na internetovej stránke obce, ak ju má obec zriadenú, a v regionálnej tlači“. 

Podľa § 9a ods. 8 zákona o majetku obcí (zákon stanovuje okrem iných nasledovné výnimky) „ustanovenia odsekov 1 až 7 sa nepoužijú pri prevode majetku obce, a to 
b) pozemku zastavaného stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou,

e) pri prevodoch majetku obce z dôvodu hodného osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer previesť majetok týmto spôsobom je obec povinná zverejniť najmenej 15 dní pred schvaľovaním prevodu obecným zastupiteľstvom na svojej úradnej tabuli a na svojej internetovej stránke, ak ju má obec zriadenú, pričom tento zámer musí byť zverejnený počas celej tejto doby“. 

Podľa § 9a ods. 10 „osobitné predpisy v oblasti štátnej pomoci nie sú týmto zákonom dotknuté“.

Podľa § 9a ods. 12 „fyzická osoba a právnická osoba, na ktorú sa vzťahuje povinnosť zapisovať sa do registra partnerov verejného sektora, môže byť nadobúdateľom majetku obce alebo užívateľom jej majetku podľa tohto zákona len vtedy, ak je zapísaná v registri partnerov verejného sektora. Splnenie podmienky podľa predchádzajúcej vety preukazuje v katastrálnom konaní obec“.

Vyššie uvedené ustanovenia zákona o majetku obcí platili do 31.10.2023. Zákon bol novelizovaný a niektoré ustanovenia tohto zákona boli zmenené alebo doplnené nasledovne:

Ustanovenie § 9a ods. 2 „obec zverejní zámer predať svoj majetok a jeho spôsob na svojej úradnej tabuli, na webovom sídle, ak ho má obec zriadené, a iným vhodným spôsobom“. 

Ustanovenie § 9a ods. 8 bolo zmenené na ods. 15 a písm. e) na písm. f) „obec nie je povinná vykonať obchodnú verejnú súťaž, dražbu a ani priamy predaj pri prevode

b) pozemku zastavaného stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou,

f) majetku obce z dôvodu hodného osobitného zreteľa, o ktorom obecné zastupiteľstvo rozhodne trojpätinovou väčšinou všetkých poslancov, ak sú splnené tieto podmienky:

1. zámer previesť majetok obce týmto spôsobom a všeobecnú hodnotu prevádzaného majetku obec zverejní na úradnej tabuli, na svojom webovom sídle, ak ho má obec zriadené, a iným vhodným spôsobom najmenej 15 dní pred schvaľovaním prevodu a tieto údaje sú zverejnené najmenej do schválenia prevodu,

2. osobitný zreteľ je zdôvodnený v súlade so zásadami hospodárenia s majetkom obce a

3. všeobecná hodnota prevádzaného majetku je stanovená znaleckým posudkom, ktorý v deň schválenia prevodu nie je starší ako deväť mesiacov; stanovenie všeobecnej hodnoty prevádzaného majetku znaleckým posudkom sa nevyžaduje, ak hodnota majetku obce neprevyšuje 3 000 eur alebo pri obciach nad 30 000 obyvateľov hodnota majetku obce neprevyšuje 7 500 eur na základe preukázateľného porovnania s obdobným majetkom obce alebo inou verejne dostupnou ponukou na predaj obdobnej veci, ak osobitné predpisy o hlavnom meste Slovenskej republiky Bratislave a meste Košice neustanovujú inak“.
Ustanovenie § 9a ods.16 bolo doplnené nasledovne: „pri prevode majetku obce podľa odseku 15 je obec povinná dohodnúť kúpnu cenu najmenej vo výške všeobecnej hodnoty majetku, okrem prevodu majetku obce podľa odseku 15 písm. e) a f), kedy je obec oprávnená dohodnúť nižšiu kúpnu cenu než je všeobecná hodnota majetku alebo hodnota majetku obce zistená na základe porovnateľného porovnania podľa odseku 15 písm. f) tretieho bodu. Pri prevode majetku obce podľa odseku 15 sa ustanovenia odsekov 13 a 14 nepoužijú“.

Ustanovenie § 9a ods. 12 bolo zmenené na § 9ab „fyzická osoba a právnická osoba, na ktorú sa vzťahuje povinnosť zapisovať sa do registra partnerov verejného sektora, môže byť nadobúdateľom majetku obce alebo užívateľom jej majetku podľa tohto zákona len vtedy, ak je zapísaná v registri partnerov verejného sektora. Splnenie podmienky podľa prvej vety preukazuje v katastrálnom konaní obec“.

Podľa § 2 ods. 1 písm. a) bod 2 zákona č. 315/2016 Z. z. o registri partnerov verejného sektora v z.n.p. (ďalej len „zákon o registri partnerov verejného sektora“) „partnerom verejného sektora je fyzická osoba alebo právnická osoba, ktorá prijíma plnenie, ktorého predmetom je majetok, práva k majetku alebo iné majetkové práva štátu, verejnoprávnej inštitúcie, obce, vyššieho územného celku, právnickej osoby zriadenej zákonom s výnimkou komory zriadenej zákonom alebo od verejného podniku, alebo od zdravotnej poisťovne“.
Podľa § 2 ods. 2 zákona o registri partnerov verejného sektora „partnerom verejného sektora nie je ten, komu má byť jednorazovo poskytnuté plnenie zo zmluvy, ktorého hodnota neprevyšuje hodnotu 100 000 eur. Ustanovenia odseku 4 sa na jednorazovo poskytnuté plnenie použijú primerane“.
Podľa § 2 ods. 3 tohto zákona „partnerom verejného sektora nie je ten, komu majú byť poskytnuté viaceré čiastkové alebo opakujúce sa plnenia zo zmluvy, ktorého hodnota úhrnne neprevyšuje 250 000 eur“. 
Podľa § 2 ods. 4 tohto zákona „hodnota plnenia zo zmluvy podľa odseku 3 sa určí ako úhrn na jej základe partnerovi verejného sektora poskytovaných finančných prostriedkov alebo hodnôt majetku, práv k majetku alebo iných majetkových práv, alebo ich kombinácia. Na účely určenia hodnoty plnenia platí“, okrem iného „že

a)
všetky hodnoty plnenia sa použijú bez dane z pridanej hodnoty, ak sa táto uplatňuje,

b)
u spoluvlastníkov sa prijímaná hodnota plnenia rozpočítava podľa veľkosti podielov spoluvlastníkov; ak veľkosti podielov nie sú určené alebo ich nemožno určiť, má sa za to, že podiely sú rovnaké,

c)
u dvoch alebo viacerých zmlúv sa prijímané hodnoty plnenia podľa viacerých zmlúv nesčítavajú.

d)
pri určení hodnôt majetku, práv k majetku alebo iných majetkových práv sa použije finančnými prostriedkami vyjadrená protihodnota, ktorú je podľa zmluvy partner verejného sektora povinný poskytnúť; ak je táto hodnota určená znaleckým posudkom, vychádza sa zo znaleckého posudku“.


Podľa § 5 ods. 1 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci (ďalej len „zákon o štátnej pomoci“) „poskytovateľom je ten, kto vykonal právny úkon oprávňujúci príjemcu na získanie pomoci. Na účely tohto zákona sa za deň poskytnutia pomoci považuje deň, keď nadobudol účinok právny úkon, na základe ktorého sa pomoc poskytuje príjemcovi“.
 
Podľa § 5 ods. 2 zákona o štátnej pomoci „príjemcom je ten, kto vykonáva hospodársku činnosť bez ohľadu na právnu formu a spôsob financovania a v koho prospech bol vykonaný právny úkon, ktorý ho oprávňuje na získanie pomoci. Na účely tohto zákona sa hospodárskou činnosťou rozumie každá činnosť, ktorá spočíva v ponuke tovaru alebo služieb alebo v ponuke tovaru a služieb na trhu“.
Podľa § 6 ods. 2 písm. d) zákona o štátnej pomoci „nepriamou formou pomoci je poskytnutie výhody príjemcovi v nepeňažnej forme, predaj nehnuteľného majetku štátu, vyššieho územného celku alebo obce za cenu nižšiu, ako je trhová cena“ a podľa § 6 ods. 2 písm. g) tohto zákona „iná forma pomoci neuvedená v písmenách a) až f)“.
Podľa § 2 ods. 2 zákona č. 346/2018 Z. z. o registri mimovládnych neziskových organizácií v z.n.p. (ďalej len „zákon o registri neziskových organizácií“) „mimovládnymi neziskovými organizáciami, ktorých údaje sa zapisujú do registra (ďalej len "zapisovaná osoba"), sú

a)
nadácie,

b)
neziskové organizácie poskytujúce všeobecne prospešné služby,

c)
neinvestičné fondy,

d)
občianske združenia, odborové organizácie a organizácie zamestnávateľov,

e)
organizácie s medzinárodným prvkom“.
Podľa § 3 ods. 1 tohto zákona „mimovládna nezisková organizácia môže nadobudnúť majetok obce len za podmienok, že bude mať v registri zapísané údaje v rozsahu: 

a) názov a adresa sídla

b) IČO

c) právna forma

f) identifikačné údaje o fyzickej osobe, ktorá je štatutárnym orgánom alebo členom štatutárneho orgánu zapisovanej osoby, v rozsahu: meno, priezvisko, dátum narodenia, rodné číslo a adresa trvalého pobytu“. 

Podľa § 6 ods. 2 zákona o registri neziskových organizácií „majetok štátu, majetok vyššieho územného celku, majetok obce alebo majetok verejnoprávnej inštitúcie nesmie nadobudnúť

a)
 zapisovaná osoba, ktorá nemá v registri uvedené údaje v rozsahu podľa § 3 ods. 1 písm. a), b), c) a f),

b)
organizačná jednotka občianskeho združenia, organizačná jednotka odborovej organizácie alebo organizačná jednotka organizácie zamestnávateľov, ktorá nemá v registri uvedené údaje v rozsahu podľa § 3 ods. 2 písm. d)“.

Podľa § 5 ods. 6  zákona č. 211/2000 Z. z. o slobodnom prístupe k informáciám v znení do 31.12.2024 (ďalej len „zákon o slobode informácií“) „povinná osoba je povinná zverejniť označenie nehnuteľnej veci vrátane bytov a nebytových priestorov a hnuteľnej veci, ktorej nadobúdacia cena bola vyššia ako 20-násobok minimálnej mzdy vo vlastníctve štátu, verejnoprávnej inštitúcie, obce, vyššieho územného celku alebo orgánu verejnej moci, ktorý táto povinná osoba previedla do vlastníctva alebo ktorý prešiel do vlastníctva inej osoby než orgánu verejnej moci, dátum prevodu alebo prechodu vlastníctva a právny titul, ako aj informácie o osobných údajoch a iných identifikačných údajoch osôb, ktoré nadobudli tento majetok do vlastníctva, a to v rozsahu:

a) meno a priezvisko, názov alebo obchodné meno,

b) adresa pobytu alebo sídlo, 

c)
identifikačné číslo, ak ide o právnickú osobu alebo fyzickú osobu – podnikateľa“.

Podľa § 5a ods. 1 zákona o slobode informácií „povinne zverejňovaná zmluva je písomná zmluva, ktorú uzaviera povinná osoba a ktorá obsahuje informáciu, ktorá sa získala za finančné prostriedky, s ktorými hospodária právnické osoby verejnej správy vrátane neštátnych účelových fondov, alebo sa týka používania týchto finančných prostriedkov, nakladania s majetkom štátu, majetkom obce, majetkom vyššieho územného celku alebo majetkom právnických osôb zriadených zákonom alebo na základe zákona alebo nakladania s finančnými prostriedkami Európskej únie“.

Podľa § 5a ods. 4 zákona o slobode informácií „ustanovenie povinne zverejňovanej zmluvy, ktoré obsahuje informáciu, ktorá sa podľa tohto zákona nesprístupňuje, sa nezverejňuje. Rovnako sa nemusia zverejniť časti povinne zverejňovanej zmluvy, ktorými sú technické predlohy, návody, výkresy, projektové dokumentácie, modely, spôsob výpočtu jednotkových cien a vzory. Ustanovenia všeobecných obchodných podmienok sa nemusia zverejniť, ak časť obsahu povinne zverejňovanej zmluvy je určená odkazom na ne a zároveň totožné ustanovenia všeobecných obchodných podmienok boli zverejnené tou istou povinnou osobou spolu s inou povinne zverejňovanou zmluvou, ktorá už nadobudla účinnosť; pri takto povinne zverejňovanej zmluve sa uvedie v Centrálnom registri zmlúv (ďalej len "register") alebo na webovom sídle odkaz na inú povinne zverejňovanú zmluvu, ktorá už nadobudla účinnosť“.

Podľa § 5a ods. 6 zákona o slobode informácií „povinne zverejňovaná zmluva, ktorej účastníkom je povinná osoba, sa zverejňuje v registri; to neplatí, ak ide o Národnú banku Slovenska“.

Podľa § 7 ods. 1 zákona o finančnej kontrole „základnou finančnou kontrolou je orgán verejnej správy povinný overovať vždy súlad každej finančnej operácie alebo jej časti so skutočnosťami uvedenými v § 6 ods. 4 na príslušných stupňoch riadenia.“

Podľa § 7 ods. 2 zákona o finančnej kontrole „základnú finančnú kontrolu vykonáva štatutárny orgán orgánu verejnej správy alebo ním určený vedúci zamestnanec orgánu verejnej správy a zamestnanec zodpovedný za rozpočet, verejné obstarávanie, správu majetku alebo za iné odborné činnosti podľa povahy finančnej operácie alebo jej časti podľa rozhodnutia štatutárneho orgánu verejnej správy.“

Podľa § 7 ods. 3 zákona o finančnej kontrole „osoby podľa odseku 2 vykonávajúce základnú finančnú kontrolu potvrdzujú na doklade súvisiacom s finančnou operáciou alebo jej časťou súlad so skutočnosťami uvedenými v § 6 ods. 4 uvedením svojho mena a priezviska, podpisu, dátumu vykonania základnej finančnej kontroly a uvedením vyjadrenia, či

a) finančnú operáciu alebo jej časť možno vykonať alebo nemožno vykonať, 

b) vo finančnej operácii alebo jej časti možno pokračovať alebo nemožno pokračovať alebo

c) poskytnuté plnenie treba vymáhať alebo poskytnuté plnenie nie je potrebné vymáhať, ak sa finančná operácia alebo jej časť už vykonala.“

V zmysle Metodického usmernenia sekcie auditu a kontroly Ministerstva financií SR č. MF/006646/2022-1411 k finančnej kontrole platného od 22.9.2022 (ďalej len „metodické usmernenie MF SR“) „sa podľa charakteru finančnej operácie pri potvrdzovaní vykonania základnej finančnej kontroly uvedie jedno z vyjadrení (v jeho pozitívnom alebo negatívnom variante vzhľadom na zistený súlad/nesúlad overovanej finančnej operácie alebo jej časti so skutočnosťami podľa § 6 ods. 4), resp. v praxi sa môžu na krycom liste uviesť všetky vyjadrenia a vyškrtnú sa tie, ktoré sú irelevantné vzhľadom na vykonané overenie“.
Podľa „Zásad hospodárenia a nakladania s majetkom mesta a majetkom v štátnom vlastníctve, ktorý bol mestu zverený“ schválených uznesením MZ č. 442/2008, v znení doplnkov č. 1 – 8 , platných do 24.4.2023 boli kompetencie orgánov mesta pri prevodoch nehnuteľného majetku stanovené v § 4 ods. 4:

„Mestské zastupiteľstvo schvaľuje:

a) spôsob prevodu vlastníctva nehnuteľného majetku obce okrem majetku, ktorý je mesto povinné previesť podľa osobitného predpisu,

b) podmienky obchodnej verejnej súťaže, ak sa má prevod vlastníctva nehnuteľného majetku mesta realizovať na základe obchodnej verejnej súťaže, 

c) prevod vlastníctva nehnuteľného majetku mesta, ak sa realizuje priamym predajom.“

Dňa 25.4.2023 boli uznesením MZ č. 129/2023 vyššie uvedené zásady zrušené a boli schválené nové „Zásady hospodárenia a nakladania s majetkom Mesta a s majetkom štátu, ktorý Mesto užíva“, ktoré nadobudli účinnosť dňom schválenia mestským zastupiteľstvom. V § 3 ods. 5 týchto zásad okrem iného „mestské zastupiteľstvo schvaľuje:

a) spôsob prevodu vlastníctva nehnuteľného majetku obce okrem majetku, ktorý je mesto povinné previesť podľa osobitného predpisu, 

b) podmienky obchodnej verejnej súťaže, ak sa má prevod vlastníctva alebo prenájom nehnuteľného majetku mesta realizovať na základe obchodnej verejnej súťaže, ďalej rozhoduje o uplatnení práva odmietnuť všetky predložené návrhy v obchodnej verejnej súťaže pri prevode vlastníctva alebo prenájme majetku 

c) prevod vlastníctva nehnuteľného majetku mesta, ak sa realizuje priamym predajom, 

d) prevod vlastníctva majetku mesta z dôvodu osobitého zreteľa.“ 

Novelizáciou zákona o majetku obcí bolo potrebné novelizovať aj zásady hospodárenia. Uznesením MZ č. 274/2023 zo dňa 2.11.2023 boli schválené nové „Zásady hospodárenia a nakladania s majetkom Mesta a s majetkom štátu, ktorý Mesto užíva“ (ďalej len „Zásady hospodárenia“), ktoré nadobudli účinnosť dňom schválenia mestským zastupiteľstvom. V § 5 ods. 3 Zásad hospodárenia okrem iného „mestské zastupiteľstvo schvaľuje:

a) spôsob prevodu vlastníctva nehnuteľného majetku mesta okrem majetku, ktorý je mesto povinné previesť podľa osobitného predpisu, 
b) podmienky obchodnej verejnej súťaže, ak sa má prevod vlastníctva alebo prenájom nehnuteľného majetku mesta realizovať na základe obchodnej verejnej súťaže; podmienky obchodnej verejnej súťaže musia zabezpečiť požiadavky na transparentnú a nediskriminačnú súťaž a nesmú brániť vytvoreniu čestného súťažného prostredia, ďalej rozhoduje o uplatnení práva odmietnuť všetky predložené návrhy v obchodnej verejnej súťaži pri prevode vlastníctva alebo prenájme majetku, 

c) prevod vlastníctva nehnuteľného majetku mesta, ak sa realizuje priamym predajom, alebo obchodnou verejnou súťažou ak v podmienkach tejto súťaže nebola určená požadovaná cena nehnuteľného majetku mesta,

d) prevod vlastníctva majetku mesta z dôvodu osobitého zreteľa.“

V § 5 ods. 2 Zásad hospodárenia sú uvedené dôvody hodného osobitného zreteľa pri prevodoch majetku mesta, okrem iného podľa písm. n) „ak sa prevodom majetku mesta zabezpečuje využívanie rozvodov inžinierskych sietí – elektrickej sústavy, telekomunikačnej, plynovej sústavy, vodovodnej alebo kanalizačnej sústavy vrátane príslušenstva“.

Podľa § 5 ods. 3 Zásad hospodárenia „uplatnenie dôvodov hodných osobitného zreteľa musí byť zverejnené v zámere previesť majetok zverejňovanom v súlade ustanovením § 9a ods. 15 písm. f) zákona o majetku obcí a zdôvodnené v dôvodovej správe materiálu predkladanému na schválenie mestskému zastupiteľstvu“.

V § 6 ods. 1 Zásad hospodárenia sú určené podmienky pre zníženie kúpnej ceny pri prevodoch hodných osobitného zreteľa. „Pri prevodoch majetku mesta z dôvodov hodných osobitného zreteľa je možné znížiť kúpnu cenu oproti všeobecnej hodnote majetku za nasledovných podmienok:“ okrem iného podľa písm. b) „ak prevod za cenu nižšiu ako je všeobecná hodnota majetku je ekonomicky zdôvodniteľný“.

Rokovací poriadok Mestského zastupiteľstva Mesta Trnava (ďalej len „rokovací poriadok“) v čl. 8 upravuje postup prijímania uznesení, pozmeňujúcich návrhov a nariadení mestského zastupiteľstva. Podľa čl. 8 ods. 8 písm. c) rokovacieho poriadku „kvórum na prijatie uznesení mestského zastupiteľstva - na prijatie uznesenia pri nakladaní s majetkom mesta v prípadoch hodných osobitného zreteľa podľa osobitných predpisov je potrebný súhlas trojpätinovej väčšiny všetkých poslancov“.
2. Dodržiavanie postupov pri prevodoch nehnuteľného majetku mesta v roku 2024, ktorého všeobecná hodnota prevýšila 20 000,00 eur
Kontrolná skupina preverila súlad postupu mesta Trnava s vyššie uvedenými ustanoveniami zákonov  a Zásad hospodárenia pri prevodoch majetku mesta, ktorého všeobecná hodnota prevýšila 20 000,00 €. Ku kontrole boli vyžiadané úplné a kompletné spisy preukazujúce vykonanie prevodov vlastníctva majetku mesta, na základe tých uznesení mestského zastupiteľstva, kde prišlo v priebehu roku 2024 k povoleniu vkladu vlastníckeho práva do katastra nehnuteľností alebo prevod majetku (vodné stavby) nastal na základe zmluvy o prevode vlastníckeho práva k vodnej stavbe (vodná stavba podľa § 119 ods. 2 Občianskeho zákonníka nie je nehnuteľnosť, a preto sa pri zmluvnom prevode nevyžaduje vklad do katastra nehnuteľností).

Prevody majetku, ktorého všeobecná hodnota prevýšila 20 000 €  a spĺňali kritériá stanovené pre túto kontrolu za rok 2024 uvedené vyššie, boli schválené nasledovnými uzneseniami:

a) Uznesenie MZ č. 148/2023 zo dňa 25.4.2023 - prevod novovybudovaných vodných stavieb – kanalizácia a vodovod – z vlastníctva mesta Trnava do vlastníctva Trnavskej vodárenskej spoločnosti, a. s. (spisy č. 297/2024 a 5083/2024)

b) Uznesenie MZ č. 428/2024 zo dňa 30.4.2024 - predaj trafostanice, pozemku pod trafostanicou a priľahlých pozemkov na Ulici Ľaliovej v Trnave do vlastníctva Západoslovenskej distribučnej, a.s. (spis č. 2260/2024)


Pri kontrole bolo zistené, že obidva kontrolované prevody majetku boli schválené ako prevody z dôvodu hodného osobitného zreteľa v zmysle § 9a ods. 8 písm. e) zákona o majetku obcí platného do 31.10.2023 a po novelizácii od 1.11.2023 v zmysle § 9a ods. 15 písm. f) zákona o majetku obcí.
2.1 Prevod majetku na základe uznesenia MZ č. 148/2023 zo dňa 25.4.2023 – vodné stavby - Trnavská vodárenská spoločnosť, a.s. (spisy č. 297/2024 a 5083/2024)

Zákon o majetku obcí 
Mestské zastupiteľstvo mesta Trnava (ďalej len „MZ“) schválilo dňa 25.4.2023 uznesením č. 148/2023 prevod majetku mesta Trnava predajom do majetku spoločnosti Trnavská vodárenská spoločnosť, a.s., IČO: 36 252 484, so sídlom Priemyselná 10, Piešťany (ďalej len „TAVOS“) nasledovné vodné stavby:

1.  SO 3 Vodné hospodárstvo: stavebné objekty SO 3.09 – Rozvod pitnej vody a SO 3.19 – Verejná kanalizácia, vybudované v rámci stavby „Predĺženie miestnej komunikácie Spartakovská (kolaudačné rozhodnutie 27.7.2022, právoplatnosť 8.9.2022); za kúpnu cenu 1 euro za každý stavebný objekt, t.j. za celkovú kúpnu cenu 2 eurá,

2. stavebné objekty SO 3 Vodné hospodárstvo: SO 3.00 Rozvod pitnej vody v zóne – I. etapa a SO 3.10 Rozvod splaškovej kanalizácie v zóne – I. etapa, vybudované v rámci stavby "Nová Trnava - Územie", ako súčasť obytnej zóny „Obytná zóna Prúdy I.b-I.c“ (kolaudačné rozhodnutie 16.8.2022, právoplatnosť 19.9.2022); za kúpnu cenu 1 euro za každý stavebný objekt, t.j. za celkovú kúpnu cenu 2 eurá,

3. stavebné objekty: SO 215.E11 – Verejný vodovod, SO 216.E11 – Jednotná kanalizácia, SO 216.E12 – Jednotná kanalizácia, vybudované v rámci stavby „Obytný súbor Trnava, Zátvor II, ulica Piešťanská – Etapa E 1“ (kolaudačné rozhodnutie 25.10.2022, právoplatnosť dňa 7.11.2022); za kúpnu cenu 1 euro za každý stavebný objekt, t.j. za celkovú kúpnu cenu 3 eurá,

4. stavebné objekty: SO 06 – Rozšírenie verejnej vodovodnej siete a SO 07 – Rozšírenie verejnej splaškovej kanalizácie, vybudované v rámci stavby OZ Trnava Cukrovar II. etapa (po realizácii); za kúpnu cenu 1 euro za každý stavebný objekt, t.j. za celkovú kúpnu cenu 2 eurá.

Predaj vodných stavieb sa uskutočnil ako prevod z dôvodu hodného osobitného zreteľa podľa § 9a ods. 8) písm. e) zákona o majetku obcí v znení platnom do 31.10.2023, ktorým bola skutočnosť, že predajom vodných stavieb do majetku TAVOS, sa zabezpečí plnohodnotné prevádzkovanie vodných stavieb v zmysle predmetu činnosti tejto spoločnosti. 


Kontrolou predložených spisov bolo zistené nasledovné:

Po novele zákona č. 442/2002 Z.z. o verejných vodovodoch a verejných kanalizáciách v z.n.p. môže byť od 1. 1. 2022 vlastníkom verejných vodovodov a verejných kanalizácií z dôvodu verejného záujmu len subjekt verejného práva. Subjektom verejného práva je obec, právnická osoba zriadená podľa osobitného predpisu, na ktorej podnikaní sa majetkovou účasťou podieľajú len obce alebo združenia obcí - napr. TAVOS (mesto Trnava je akcionárom spoločnosti TAVOS) a združenie právnických osôb uvedených vyššie. 

Po negatívnom stanovisku spoločnosti TAVOS prevziať do majetku vodné  stavby realizované  investormi nových obytných zón na území mesta Trnava, ich v záujme povolenia užívania OÚ Trnava nadobudlo mesto Trnava do majetku na základe uznesení mestského zastupiteľstva mesta Trnava. 

Dňa  21.2.2023 sa konalo rokovanie so zástupcami spoločnosti TAVOS  vo veci prevzatia uvedených vodných stavieb – verejných rozvodov vody a kanalizácie do majetku spoločnosti TAVOS.

Majetková komisia Mestského zastupiteľstva mesta Trnava (ďalej „majetková komisia“) sa na zasadnutí dňa 21.3.2023 zaoberala informáciou k prevodu novovybudovaných vodných stavieb – kanalizácia a vodovod z vlastníctva mesta Trnava do vlastníctva TAVOS. Komisia odporučila mestskému zastupiteľstvu schváliť prevod každej vodnej stavby do vlastníctva TAVOS za cenu vo výške 1 euro za každú samostatnú stavbu, z dôvodu hodného osobitného zreteľa, ktorým je skutočnosť, že predajom vodných stavieb do majetku TAVOS sa zabezpečí plnohodnotné prevádzkovanie vodných stavieb zo strany TAVOS v zmysle predmetu činnosti tejto spoločnosti. 

Po dohode so spoločnosťou TAVOS bol uznesením MZ č. 148/2023 schválený prevod novovybudovaných vodných stavieb z majetku mesta Trnava predajom do majetku spoločnosti TAVOS z dôvodu hodného osobitného zreteľa.

Zámer previesť majetok mesta z dôvodu hodného osobitného zreteľa podľa § 9a ods. 8) písm. e) zákona o majetku obcí v znení platnom do 31.10.2023, ktorý bol zdôvodnený tým, že predajom vodných stavieb do majetku TAVOS, sa zabezpečí plnohodnotné prevádzkovanie vodných stavieb v zmysle predmetu činnosti tejto spoločnosti mesto zverejnilo na úradnej tabuli v termíne od 29.3.2023 do 26.4.2023 (záznam č. OM/39370-25112/2023/Tky), na webovom sídle v termíne od 29.3.2023 do 25.4.2023 (preverené v ISS, doložené potvrdenie), t.j. obidvomi spôsobmi najmenej 15 dní pred schvaľovaním prevodu - tieto údaje boli zverejnené najmenej do schválenia prevodu (MZ sa konalo 25.4.2023). Uvedený prevod majetku z dôvodu hodného osobitného zreteľa bol dostatočne zdôvodnený a bol schválený trojpätinovou väčšinou všetkých poslancov mestského zastupiteľstva počtom 30 poslancov. V čase schválenia uznesenia MZ č. 148/2023 z 25.4.2023 nebola zákonná povinnosť stanoviť všeobecnú hodnotu majetku znaleckým posudkom.

Prevod majetku mesta do majetku TAVOS na základe schváleného uznesenia MZ č. 148/2023 bol realizovaný nasledovne:

a) Vodné stavby Nová Trnava (SO 3.09 Rozvod pitnej vody, SO 3.19 Verejná kanalizácia) a Spartakovská ( SO 3.00 Rozvod pitnej vody, SO 3.10 Rozvod plaškovej kanalizácie)

Na základe požiadavky spoločnosti TAVOS boli vypracované znalecké posudky a bola stanovená všeobecná hodnota vodných stavieb:

	Číslo znal. posudku
	Zo dňa
	Nehnuteľnosť
	Všeobecná hodnota

v eur

	111/2023
	19.6.2023
	SO 3.09 Rozvod pitnej vody,

SO 3.19 Verejná kanalizácia

(Nová Trnava)
	192 487,94

	112/2023
	19.6.2023
	SO 3.00 Rozvod pitnej vody,

SO 3.10 Rozvod plaškovej kanalizácie

(Spartakovská)
	517 736,85


Podľa vyjadrenia povinnej osoby na základe požiadavky spoločnosti TAVOS bola zmenená predajná cena za vyššie uvedené vodné stavby. 

Uznesením MZ č. 298/2023 zo dňa 2.11.2023 „K návrhu na úpravu schválených uznesení Mestského zastupiteľstva mesta Trnava k termínu konania MZ 2.11.2023 a k správe o kontrole plnenia uznesení MZ v intervale od 31.8.2023 do 11.10.2023“ bolo uznesenie MZ č. 148/2023 zmenené nasledovne:

V odseku 1. bol vynechaný text: „za kúpnu cenu 1 euro za každý stavebný objekt, t.j. za celkovú kúpnu cenu 2 eurá,“.

V odsek 2. bol vynechaný text: „za kúpnu cenu 1 euro za každý stavebný objekt, t.j. za celkovú kúpnu cenu 2 eurá,“. 
Za odsek 2. bol doplnený text: „Za kúpnu cenu vodných stavieb opísaných v odseku 1. a 2. spolu vo výške 1 euro.“ 

Uznesenie MZ č. 298/2023 bolo schválené trojpätinovou väčšinou všetkých poslancov mestského zastupiteľstva počtom 20 poslancov.

Na základe vyššie uvedeného odbor právny vypracoval „Zmluvu o prevode vlastníckeho práva k vodnej stavbe“ (ďalej len „zmluva A“), cčz. 232/2024 medzi mestom Trnava a spoločnosťou TAVOS. Zmluva A  bola uzatvorená dňa 12.3.2024 v zmysle uznesení MZ č. 148/2023 zo dňa 25.4.2023 a č. 298/2023 zo dňa 2.11.2023, dohodnutá kúpna cena bola v celkovej sume 1,00 eur. Podľa čl. IV. zmluvy A „Neoddeliteľné súčasti zmluvy:
Príloha č. 1:
Rozhodnutie č. 1

Príloha č. 2:
Rozhodnutie č. 2  

Príloha č. 3:
Uznesenie Mestského zastupiteľstva Mesta Trnava  zo  dňa 25.4. a 2.11.2023, ktorým schválilo uzatvorenie zmluvy“.

Zmluva A bola uverejnená v Centrálnom registri zmlúv (ďalej len „CRZ“)  dňa 15.3.2024 a je účinná od 16.3.2024. Spolu so zmluvou A boli zverejnené aj Príloha č. 1 – Rozhodnutie č. 1 a Príloha č. 2 – Rozhodnutie č. 2. Príloha č. 3 - Uznesenie Mestského zastupiteľstva Mesta Trnava  č. 148/2023 zo  dňa  25.4.2023 a č. 298/2023 zo dňa 2.11.2023, ktorými bol schválený predaj majetku a podľa čl. IV. zmluvy A boli uvedené ako neoddeliteľné súčasti zmluvy, neboli zverejnené v CRZ.

KZ č. 1: Tým, že Príloha č. 3 – Uznesenie Mestského zastupiteľstva Mesta Trnava zo dňa 25.4. a 2.11.2023, ktorým schválilo uzatvorenie zmluvy, ktorá tvorila neoddeliteľnú súčasť zmluvy A, cčz. 232/2024 nebola zverejnená a nebola ani ustanovením ani časťou povinne zverejňovanej zmluvy, ktoré sa nemusia zverejňovať, povinná osoba nekonala v súlade s § 5a ods. 4 zákona o slobode informácií.

Zmluva A nadobudla platnosť dňom podpisu oprávnenými zástupcami oboch zmluvných strán a účinnosť nasledujúci deň po jej zverejnení. Odovzdanie a prevzatie technickej dokumentácie a znaleckých posudkov k vyššie uvedeným vodným stavbám uvedených v písm. a) sa uskutočnilo dňa 15.3.2024.

b) Vodné stavby Zátvor II (SO 215.E11 Verejný vodovod, SO 216.E11 Jednotná kanalizácia, SO 216.E12 Jednotná kanalizácia)

Na základe požiadavky spoločnosti TAVOS bol vypracovaný znalecký posudok a bola stanovená všeobecná hodnota vodných stavieb:

	Číslo znal. posudku
	Zo dňa
	Nehnuteľnosť
	Všeobecná hodnota 

v eur

	130/2023
	4.7.2023
	SO 215.E11 Verejný vodovod, 

SO 216.E11 Jednotná kanalizácia

SO 216.E12 Jednotná kanalizácia

(Zátvor II)
	75 065,05


Podľa vyjadrenia povinnej osoby na základe požiadavky spoločnosti TAVOS bola zmenená cena za vyššie uvedené vodné stavby.  

Uznesením MZ č. 494/2024 zo dňa 25.6.2024 „K návrhu na úpravu schválených uznesení Mestského zastupiteľstva mesta Trnava k termínu konania MZ 25.6.2024 a k správe o kontrole plnenia uznesení MZ v intervale od 11.4.2024 do 5.6.2024“ bolo uznesenie MZ č. 148/2023 zmenené nasledovne:

V odseku 3. text: „za kúpnu cenu 1 euro za každý stavebný objekt, t.j. za celkovú kúpnu cenu 3 eurá,“ bol nahradený textom „za celkovú kúpnu cenu 1 euro“.

Uznesenie MZ č. 148/2023, ktorým bol schválený prevod majetku mesta predajom spoločnosti TAVOS, bolo schválené trojpätinovou väčšinou všetkých poslancov, pretože išlo o prevod majetku mesta z dôvodu hodného osobitného zreteľa. Následne bola uznesením č. 494/2024 schválená zmena kúpnej ceny tohto prevádzaného majetku. Daná zmena bola súčasťou materiálu „Návrh na úpravu schválených uznesení Mestského zastupiteľstva mesta Trnava k termínu konania MZ 25.6.2024 a k správe o kontrole plnenia uznesení MZ v intervale od 11.4.2024 do 5.6.2024“, za ktorého schválenie hlasovalo 18 poslancov MZ, čo nepredstavuje trojpätinovú väčšinu všetkých poslancov (tú v podmienkach MZ mesta Trnava tvorí najmenej 19 poslancov). Keďže išlo o zmenu uznesenia, predmetom ktorého bol prevod majetku z dôvodu hodného osobitného zreteľa, bolo potrebné aj jeho zmenu schváliť rovnakým zákonom požadovaným počtom poslancov – trojpätinovou väčšinou všetkých poslancov.  

KZ č. 2: Uznesenie MZ č. 494/2024 zo dňa 25.6.2024 nebolo schválené trojpätinovou väčšinou všetkých poslancov mestského zastupiteľstva, napriek tomu, že išlo o zmenu uznesenia, ktorým bol schválený prevod majetku z dôvodu hodného osobitného zreteľa, čo nebolo v súlade s § 9a ods. 15 písm. f) zákona o majetku obcí a s čl. 8 ods. 8 písm. c) rokovacieho poriadku.
Následne odbor právny vypracoval „Zmluvu o prevode vlastníckeho práva k vodnej stavbe“ (ďalej len „zmluva B“), cčz. 509/2024 medzi mestom Trnava a spoločnosťou TAVOS. Zmluva B bola uzatvorená dňa 28.8.2024 v zmysle uznesení MZ č. 148/2023 zo dňa 25.4.2023 a č. 494/2024 zo dňa 25.6.2024, dohodnutá kúpna cena bola v celkovej sume 1,00 eur. Podľa čl. IV. zmluvy B

„Neoddeliteľné súčasti zmluvy:
Príloha č. 1:
Rozhodnutie   

Príloha č. 2:
Uznesenie mestského zastupiteľstva mesta Trnava  č. 148 zo  dňa 25.4.2023

Príloha č. 3:
Uznesenie mestského zastupiteľstva mesta Trnava  č. 494 zo  dňa 25.6.2024“

Zmluva B bola uverejnená v CRZ dňa 5.9.2024 a je účinná od 6.9.2024. So zmluvou B bola zverejnená Príloha č. 1 - Rozhodnutie. Príloha č. 2 - Uznesenie mestského zastupiteľstva mesta Trnava  č. 148 zo  dňa 25.4.2023 a Príloha č. 3 - Uznesenie mestského zastupiteľstva mesta Trnava  č. 494 zo  dňa 25.6.2024, ktorými bol schválený predaj majetku a podľa čl. IV. zmluvy B boli uvedené ako neoddeliteľné súčasti zmluvy, neboli zverejnené v CRZ.

KZ č. 3 totožné s KZ č. 1: Tým, že Príloha č. 2 - Uznesenie mestského zastupiteľstva mesta Trnava č. 148 zo dňa 25.4.2023 a Príloha č. 3 - Uznesenie mestského zastupiteľstva mesta Trnava č. 494 zo dňa 25.6.2024, ktoré tvorili neoddeliteľnú súčasť zmluvy B, cčz. 509/2024 neboli zverejnené a neboli ani ustanovením ani časťou povinne zverejňovanej zmluvy, ktoré sa nemusia zverejňovať, povinná osoba nekonala v súlade s § 5a ods. 4 zákona o slobode informácií.

Zmluva B nadobudla platnosť dňom podpisu oprávnenými zástupcami oboch zmluvných strán a účinnosť nasledujúci deň po jej zverejnení. Odovzdanie a prevzatie technickej dokumentácie a znaleckých posudkov k vyššie uvedeným vodným stavbám v písm. b) sa uskutočnilo dňa 1.10.2024.

Zákon o registri partnerov verejného sektora

Zákon o registri partnerov verejného sektora stanovuje podmienky, kedy je povinnosť fyzickej osoby alebo právnickej osoby, ktorá prijíma plnenie od mesta, zapísať sa do registra partnerov verejného sektora (ďalej len „register“).

Pri kontrole bolo zistené, že spoločnosť TAVOS bola zapísaná do registra (Výpis z registra partnerov verejného sektora). V prípade prevodu majetku schváleného uznesením MZ č. 148/2023, zákon túto povinnosť  neukladal. 

Zákon o štátnej pomoci 
Nepriamou formou pomoci je poskytnutie výhody príjemcovi v nepeňažnej forme, a to predaj nehnuteľného majetku štátu, vyššieho územného celku alebo obce za cenu nižšiu, ako je trhová cena (určená znaleckým posudkom).

Pri kontrole bolo zistené, že v prípade prevodu majetku schváleného uzneseniami MZ č. 148/2023, č. 298/2023 a č. 494/2024, vzhľadom na výšku kúpnej ceny, ktorá bola v hodnote 1,00 eur v zmluve cčz. 232/2024 a tiež 1,00 eur v zmluve cčz. 509/2024, boli nadobúdateľovi majetku spoločnosti TAVOS poskytnuté výhody pri odpredaji vodných stavieb vo vlastníctve mesta. Predajom vodných stavieb do majetku spoločnosti TAVOS sa zabezpečí plnohodnotné prevádzkovanie vodných stavieb v zmysle predmetu tejto činnosti. V kontrolovaných spisoch č. 297/2024 a č. 5083/2024 boli doložené testy štátnej pomoci, obidva zo dňa 27.3.2023, ktoré potvrdili, že nakladanie s majetkom mesta nepredstavuje štátnu pomoc. 
Zákon o slobode informácií
Mesto je povinné zverejniť informácie uvedené v § 5 ods. 6 zákona o slobode informácií týkajúce sa nehnuteľnej veci vrátane bytov a nebytových priestorov a hnuteľnej veci, ktorej nadobúdacia cena bola vyššia ako 20-násobok minimálnej mzdy vo vlastníctve mesta, ktorý previedlo do vlastníctva inej osoby než orgánu verejnej moci. 

Pri kontrole bolo zistené, že na webovom sídle mesta Trnava CG eGOV - Zmluvy mesto zverejňuje zmluvy a k nim aj všetky náležitosti požadované týmto zákonom ako je označenie nehnuteľnej veci, dátum prevodu alebo prechodu vlastníctva, právny titul, ako aj informácie o osobných údajoch a iných identifikačných údajoch osôb, ktoré nadobudli tento majetok do vlastníctva, a to v rozsahu - obchodné meno, sídlo a identifikačné číslo. Obidve vyššie uvedené zmluvy sú zverejnené na webovom sídle mesta vrátane uvedených údajov. Kontrolná skupina konštatovala, že povinnosť mesta v zmysle § 5 ods. 6 zákona o slobode informácií bola týmto splnená.

Zákon o finančnej kontrole

Kontrolná skupina skontrolovala vykonanie základnej finančnej kontroly na predložených dokladoch súvisiacich s prevodom majetku mesta Trnava (vodných stavieb) predajom do majetku spoločnosti TAVOS:

· objednávke č. 20230497 zo dňa 14.6.2023 na vypracovanie znaleckých posudkov

· platobnom poukaze k faktúre č. 20233951 za vypracovanie znaleckých posudkov

· zmluve o prevode vlastníckeho práva k vodnej stavbe, cčz. 232/2024 zo dňa 12.3.2024 
· zmluve o prevode vlastníckeho práva k vodnej stavbe, cčz. 509/2024 zo dňa 28.8.2024

Kontrolou bolo zistené, že na dokladoch súvisiacich s finančnou operáciou boli  pri vykonávaní základnej finančnej kontroly uvádzané všetky tri možnosti, ktoré sú  uvedené v § 7 ods. 3 zákona o finančnej kontrole „finančnú operáciu alebo jej časť je/nie je možné vykonať, je/nie je možné v nej pokračovať a je/nie je možné vymáhať poskytnuté plnenie, ak sa finančná operácia alebo jej časť už vykonala“. 

K objednávke a platobnému poukazu bola základná finančná kontrola vykonaná tak, že pri prvom vyjadrení bola zakrúžkovaná možnosť „je“, teda bolo vybrané vyjadrenie v pozitívnom variante. Nasledujúce dve vyjadrenia boli vyjadrené v negatívnom variante zakrúžkovaním možnosti „nie je“.

Základná finančná kontrola ku kontrolovaným zmluvám bola vykonaná tak, že pri všetkých troch vyjadreniach bola vyčiarknutá možnosť „nie je“, teda boli vybrané všetky tri vyjadrenia v pozitívnom variante. 

Kontrolná skupina konštatovala, že nebol dodržaný postup podľa metodického usmernenia MF SR, ktoré je záväzné, nakoľko na doklade súvisiacom s finančnou operáciou boli uvedené všetky tri vyjadrenia (malo byť uvedené jedno vyjadrenie), resp. ak boli uvedené všetky vyjadrenia, mali byť vyčiarknuté tie, ktoré boli irelevantné vzhľadom na vykonané overenie (neboli vyčiarknuté irelevantné vyjadrenia).

KZ č. 4: Povinná osoba pri vykonávaní základnej finančnej kontroly v zmysle zákona o finančnej kontrole uvádzala všetky tri možné vyjadrenia (v ich pozitívnom alebo negatívnom variante), pričom nevyčiarkla tie, ktoré boli irelevantné vzhľadom na vykonané overenie, čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 finančnej kontrole platným od 22.9.2022. 

2.2 Prevod majetku na základe uznesenia č. 428/2024 zo dňa 30.4.2024 – trafostanica a priľahlé pozemky - Západoslovenská distribučná, a.s. (spis č. 2260/2024)

Zákon o majetku obcí 
Mestské zastupiteľstvo mesta Trnava (ďalej len „MZ“) schválilo uznesením č. 428/2024 prevod nasledovného nehnuteľného majetku vo vlastníctve mesta:

- objekt trafostanice TS 0084-131 postavenej na pozemku parcela registra „C“ č. 7885/2, zapísanej na LV č. 5000 vo vlastníctve mesta Trnava v k. ú. Trnava

-
pozemok parcela registra „C" č. 7885/2, druh pozemku zastavaná plocha a nádvorie s výmerou 81 m2 zapísaného na LV č. 5000 vo vlastníctve mesta Trnava

v k. ú. Trnava (pozemok pod trafostanicou)

- novovzniknutý pozemok parcela registra „C" č. 7885/10, druh pozemku ostatná plocha s výmerou 28 m2 (odčleneného z pozemku parcela registra „C“ č. 7885/1 druh pozemku zastavaná plocha a nádvorie s celkovou výmerou 11 275 m2), zapísaného na LV č. 5000 vo vlastníctve mesta Trnava v k. ú. Trnava

- novovzniknutý pozemok parcela registra „C" č. 7885/11, druh pozemku ostatná plocha s výmerou 39 m2 (odčleneného z pozemku parcela registra „C“ č. 7885/1 druh pozemku zastavaná plocha a nádvorie s celkovou výmerou 11 275 m2), zapísaného na LV č. 5000 vo vlastníctve mesta Trnava v k.ú. Trnava

do výlučného vlastníctva žiadateľa, ktorým bola Západoslovenská distribučná, a.s., Čulenova 6, 816 47 Bratislava, IČO: 36 361 518 (ďalej len „ZSDis“)


Kontrolou predloženého spisu bolo zistené nasledovné:

Majetková komisia Mestského zastupiteľstva mesta Trnava (ďalej „majetková komisia“) na zasadnutí dňa 23.8.2022 odporučila mestskému zastupiteľstvu schváliť odkúpenie stavby trafostanice, pozemku pod trafostanicou a časti pozemku okolo objektu trafostanice prístupnej z Ulice Ľaliovej v Trnave s tým, že cena bude určená znaleckým posudkom.

Na základe znaleckých posudkov bola stanovená všeobecná hodnota nehnuteľností:

	Číslo znal. posudku
	Zo dňa
	Nehnuteľnosť
	Všeobecná hodnota v eur

	63/2021
	18.11.2021
	Trafostanica a pozemok pod ňou parc. č. 7885/2
	36 827,72

	49/2022
	29.9.2022
	Priľahlé pozemky

parc. č. 7885/10, 7885/11
	  7 157,61

	Spolu
	
	43 985,33


MZ uznesením č. 33/2023 zo dňa 13.12.2022 schválilo predaj objektu trafostanice TS 0084-131, pozemku parc. č. 7885/2 (pozemok pod trafostanicou) a pozemkov parc. č. 7885/10 a 7885/11 – novovzniknuté pozemky pri trafostanici (potrebné ako manipulačný priestor) žiadateľovi ZSDis spolu za cenu uvedenú v znaleckých posudkoch v hodnote 43 985,33 eur. Nakoľko sa v objekte trafostanice nachádzajú elektrické zariadenia vo vlastníctve mesta Trnava (pre Základnú školu s materskou školou, Ulica Maxima Gorkého 21, Trnava), MZ schválilo i zriadenie bezodplatného, časovo neobmedzeného vecného bremena spočívajúce v povinnosti vlastníka stavby trafostanice strpieť v prospech mesta Trnava umiestnenie NN rozvádzača a meradla spotreby elektrickej energie a strpieť právo prechodu cez pozemky parc. č. 7885/2, 7885/10 a 7885/11.

Predaj nehnuteľností bol schválený v zmysle ustanovenia § 9a ods. 8 písm. b) zákona o majetku obcí v znení platnom do 31.10.2023, podľa ktorého „ustanovenia odsekov 1 až 7 (predaj majetku na základe obchodnej verejnej súťaže, dobrovoľnou dražbou alebo priamym predajom) sa nepoužijú pri prevode majetku obce, a to pozemku zastavaného stavbou vo vlastníctve nadobúdateľa vrátane priľahlej plochy, ktorá svojim umiestnením a využitím tvorí neoddeliteľný celok so stavbou“. 

V tomto prípade, podľa „Usmernenia pre obce pri nakladaní s majetkom vo vlastníctve obcí podľa zákona SNR č. 138/1991 Zb. o majetku obcí v znení neskorších predpisov“ Ministerstva financií Slovenskej republiky, nebola povinnosť zverejniť zámer predať majetok mesta.

Na základe vyššie uvedeného odbor právny vypracoval „Kúpnu zmluvu a zmluvu o zriadení vecného bremena“ (ďalej len „zmluva C“) medzi mestom Trnava a ZSDis. Uvedená zmluva s centrálnym číslom zmluvy (ďalej len „cčz.“) 418/2023 bola uzatvorená dňa 10.5.2023 v zmysle uznesenia MZ č. 33/2023, dohodnutá kúpna cena bola v celkovej sume 43 935,33 eur (rozdiel oproti cene v uznesení MZ č. 33/2023 bol o 50,00 eur menej). Zmluva C bola uverejnená v CRZ dňa 15.5.2023 a je účinná od 16.5.2023. 

Následne odbor právny požiadal Okresný úrad Trnava, katastrálny odbor o povolenie vkladu do katastra nehnuteľností. Okresný úrad v Trnave, katastrálny odbor rozhodnutím č. V 3683/2023-01 zo dňa 13.7.2023 prerušil konanie a vyzval mesto Trnava na doplnenie návrhu na vklad. Obojstranným späťvzatím (mesto Trnava a ZSDis) bolo konanie o návrhu na vklad rozhodnutím č. V 2683/2023-02 zo dňa 20.9.2023 zastavené. Odstránenie nedostatkov v podaní mesto Trnava vyriešilo zrušením uznesenia MZ č. 33/2023 a schválením nového uznesenia. 

Novým uznesením č. 329/2023 zo dňa 12.12.2023 MZ schválilo zrušenie uznesenia č. 33/2023 zo dňa 13.12.2022, predaj objektu trafostanice TS 0084-131, pozemku parc. č. 7885/2 (pozemok pod trafostanicou) a pozemkov parc. č. 7885/10 a 7885/11 – novovzniknuté pozemky pri trafostanici žiadateľovi ZSDis spolu za cenu 43 985,33 eur trojpätinovou väčšinou všetkých poslancov (23) v zmysle ustanovenia § 9a ods. 15 písm. f) zákona o majetku obcí v znení platnom od 1.11.2023 z dôvodu hodného osobitného zreteľa a v zmysle § 5 ods. 2 písm. n) Zásad hospodárenia.

Zároveň MZ schválilo zriadenie bezodplatného, časovo neobmedzeného vecného bremena spočívajúce v povinnosti vlastníka stavby trafostanice strpieť v prospech mesta Trnava umiestnenie NN rozvádzača a meradla spotreby elektrickej energie a strpieť právo prechodu cez pozemky parc. č. 7885/2, 7885/10 a 7885/11. Zriadenie vecného bremena mohlo byť realizované až po vykonaní vkladu vyššie uvedených nehnuteľností do katastra.


Pri schválení predmetného uznesenia z dôvodu hodného osobitného zreteľa mali byť splnené podmienky podľa ustanovenia § 9a ods. 15 písm. f) bodov 1-3 zákona o majetku obcí v znení platnom od 1.11.2023 nasledovne:

1. zámer previesť majetok obce týmto spôsobom a všeobecnú hodnotu prevádzaného majetku mesto zverejnilo na úradnej tabuli v termíne od 27.11.2023 do 13.12.2023 (záznam č. OM/1773-121106/2023/Byá, na webovom sídle v termíne od 27.11.2023 do 12.12.2023 (preverené v ISS), t.j. obidvomi spôsobmi najmenej 15 dní pred schvaľovaním prevodu - tieto údaje boli zverejnené najmenej do schválenia prevodu (MZ sa konalo 12.12.2023)

2. osobitný zreteľ pri predaji nehnuteľností spočíval v tom, že prevodom majetku mesta sa zabezpečí využívanie rozvodov inžinierskych sietí – elektrickej sústavy, telekomunikačnej, plynovej sústavy, vodovodnej alebo kanalizačnej sústavy vrátane príslušenstva (ZSDis bola vlastníkom technologického zariadenia trafostanice a mala záujem o vysporiadanie) a bol zdôvodnený v súlade s  § 5 ods. 2 písm. n) Zásad hospodárenia.

3. všeobecná hodnota prevádzaného majetku bola stanovená znaleckými posudkami:

č. 63/2021 zo dňa 18.11.2021 v hodnote 36 827,72 eur,

č. 49/2022 zo dňa 29.9.2022 v hodnote 7 157,61 eur, 

ktoré v deň schválenia prevodu nemali byť staršie ako deväť mesiacov, čo nebolo dodržané. 

V súvislosti so zmenou zákona o majetku obcí od 1.11.2023 pri prevode nehnuteľného majetku z dôvodu hodného osobitného zreteľa je mesto povinné stanoviť všeobecnú hodnotu prevádzaného majetku znaleckým posudkom, ktorý v deň schválenia prevodu nie je starší ako deväť mesiacov. Z tohto dôvodu bolo potrebné zrušiť uznesenie MZ č. 329/2023 a schváliť nové. Zároveň bolo potrebné vypracovať nové znalecké posudky.
MZ dňa 30.4.2024 schválilo uznesenie č. 428/2024, ktorým bolo zrušené uznesenie č. 329/2023 zo dňa 12.12.2023 a bol schválený spôsob prevodu vlastníctva nehnuteľného majetku mesta z dôvodu hodného osobitného zreteľa a prevod vlastníctva objektu trafostanice TS 0084-131, pozemku parc. č. 7885/2 (pozemok pod trafostanicou) a pozemkov parc. č. 7885/10 a 7885/11 – novovzniknuté pozemky pri trafostanici z vlastníctva mesta Trnava žiadateľovi ZSDis spolu za cenu 43 985,33 eur trojpätinovou väčšinou všetkých poslancov (19) v zmysle ustanovenia § 9a ods. 15 písm. f) zákona o majetku obcí v znení platnom od 1.11.2023 z dôvodu hodného osobitného zreteľa a v zmysle § 5 ods. 2 písm. n) Zásad hospodárenia. 
Týmto uznesením bolo schválené aj zriadenie bezodplatného, časovo neobmedzeného vecného bremena spočívajúce v povinnosti vlastníka stavby trafostanice strpieť v prospech mesta Trnava umiestnenie NN rozvádzača a meradla spotreby elektrickej energie a strpieť právo prechodu cez pozemky parc. č. 7885/2, 7885/10 a 7885/11. Zriadenie vecného bremena mohlo byť realizované až po vykonaní vkladu vyššie uvedených nehnuteľností do katastra.

Podmienky podľa ustanovenia § 9a ods. 15 písm. f) bodov 1-3 zákona o majetku obcí v znení platnom od 1.11.2023 boli splnené nasledovne:

1. zámer previesť majetok obce týmto spôsobom a všeobecnú hodnotu prevádzaného majetku mesto zverejnilo na úradnej tabuli v termíne od 11.4.2024 do 2.5.2024 (záznam č. OM/2260-37947/2024/Byá, na webovom sídle v termíne od 15.4.2024 do 30.4.2024 (preverené v ISS), vo forme oznamu v Mestskej televízii Trnava (ďalej len „MTT“) od 15.4.2024 do 30.4.2024 (potvrdenie o zverejnení z MTT) – všetkými spôsobmi najmenej 15 dní pred schvaľovaním prevodu - tieto údaje boli zverejnené najmenej do schválenia prevodu (MZ sa konalo 30.4.2024)

2. osobitný zreteľ  pri predaji nehnuteľností spočíval v tom, že prevodom majetku mesta sa zabezpečí využívanie rozvodov inžinierskych sietí – elektrickej sústavy, telekomunikačnej, plynovej sústavy, vodovodnej alebo kanalizačnej sústavy vrátane príslušenstva (ZSDis bola vlastníkom technologického zariadenia trafostanice a mala záujem o vysporiadanie) a bol zdôvodnený v súlade s § 5 ods. 2 písm. n) Zásad hospodárenia.

3. všeobecná hodnota prevádzaného majetku bola stanovená znaleckými posudkami:

č. 9/2024 zo dňa 27.3.2024 v hodnote 7 157,61 eur,

č. 10/2024 zo dňa 27.3.2024 v hodnote 36 496,15 eur, 

ktoré v deň schválenia prevodu neboli staršie ako deväť mesiacov. 

Na základe schváleného uznesenia MZ č. 428/2024 odbor právny vypracoval „Kúpnu zmluvu“, cčz. 282/2024, ktorá bola uzatvorená medzi mestom Trnava a ZSDis dňa 11.7.2024. Na základe dohody zmluvných strán sa pôvodná zmluva s cčz. 418/2023 zrušila v celom rozsahu a bola nahradená v časti kúpnej zmluvy touto novou zmluvou a v časti vecného bremena sa zmluvné strany zaviazali pristúpiť k uzatvoreniu novej zmluvy o zriadení vecného bremena. Dohodnutá kúpna cena bola stanovená v celkovej sume 43 935,33 eur (rozdiel oproti uzneseniu MZ č. 428/2024 bol o 50,00 eur menej). Uvedená zmluva bola uverejnená v CRZ dňa 12.7.2024 a je účinná od 13.7.2024. 

Dňa 22.8.2024 bol medzi mestom Trnava a ZSDis podpísaný „Dodatok č. 1 ku kúpnej zmluve zo dňa 11.7.2024 s centrálnym číslom predávajúceho 282/2024 a s evidenčným číslom kupujúceho 240426-11200-KZ“, cčz. 512/2024 (ďalej len „Dodatok č. 1“), ktorým bola kúpna cena upravená o 50,00 eur, spolu na celkovú kúpnu cenu 43 985,33 eur v súlade s uznesením MZ č. 428/2024.

Dodatok č. 1 bol uverejnený v CRZ dňa 23.8.2024 a je účinný od 24.8.2024. 

Zápis do katastra nehnuteľností bol povolený dňa 17.9.2024 pod číslom V 3703/2024.

Zákon o registri partnerov verejného sektora

Zákon o registri partnerov verejného sektora stanovuje podmienky, kedy je povinnosť fyzickej osoby alebo právnickej osoby, ktorá prijíma plnenie od mesta, zapísať sa do registra partnerov verejného sektora (ďalej len „register“). 

Pri kontrole bolo zistené, že v prípade prevodu majetku schváleného uznesením MZ č. 428/2024, vzhľadom na výšku kúpnej ceny (nižšia ako 100 000,00 eur), zákon neukladal povinnosť zápisu do registra pre nadobúdateľa majetku ZSDis. Aj napriek skutočnosti, že to zákon v tomto prípade neukladal, bola ZSDis zapísaná do registra (Výpis z registra partnerov verejného sektora). 

Zákon o štátnej pomoci 
Nepriamou formou pomoci je poskytnutie výhody príjemcovi v nepeňažnej forme, a to predaj nehnuteľného majetku štátu, vyššieho územného celku alebo obce za cenu nižšiu, ako je trhová cena (určená znaleckým posudkom).

Pri kontrole bolo zistené, že v prípade prevodu majetku schváleného uznesením MZ č. 428/2024, vzhľadom na výšku kúpnej ceny, ktorá bola v hodnote stanovenej znaleckými posudkami, neboli nadobúdateľovi majetku ZSDis poskytnuté výhody pri odpredaji nehnuteľností vo vlastníctve mesta. Aj napriek tomu bol v kontrolovanom spise č. 2260/2024 doložený test štátnej pomoci, ktorý potvrdil vyššie uvedené skutočnosti.
Zákon o slobode informácií
Mesto je povinné zverejniť informácie uvedené v § 5 ods. 6 zákona o slobode informácií týkajúce sa nehnuteľnej veci vrátane bytov a nebytových priestorov a hnuteľnej veci, ktorej nadobúdacia cena bola vyššia ako 20-násobok minimálnej mzdy vo vlastníctve mesta, ktorý previedlo do vlastníctva inej osoby než orgánu verejnej moci. 

Pri kontrole bolo zistené, že na webovom sídle mesta Trnava CG eGOV - Zmluvy mesto zverejňuje zmluvy a k nim aj všetky náležitosti požadované týmto zákonom ako je označenie nehnuteľnej veci, dátum prevodu alebo prechodu vlastníctva, právny titul, ako aj informácie o osobných údajoch a iných identifikačných údajoch osôb, ktoré nadobudli tento majetok do vlastníctva, a to v rozsahu - obchodné meno, sídlo a identifikačné číslo. Obidve vyššie uvedené zmluvy aj Dodatok č. 1 sú zverejnené na webovom sídle mesta vrátane uvedených údajov. Kontrolná skupina konštatovala, že povinnosť mesta v zmysle § 5 ods. 6 zákona o slobode informácií bola týmto splnená.

Zákon o finančnej kontrole

Kontrolná skupina skontrolovala vykonanie základnej finančnej kontroly na predložených dokladoch súvisiacich s prevodom majetku mesta Trnava predajom do majetku ZSDis:

· kúpnej zmluve a zmluve o zriadení vecného bremena, cčz. 418/2023 zo dňa 10.5.2023
· žiadanke na poskytnutie preddavku z pokladnice MsÚ Trnava (správny poplatok k návrhu na vklad do katastra) zo dňa 22.5.2023
· platobnom poukaze č. 20232899 zo dňa 22.5.2023 (vyúčtovanie zálohy)
· kúpnej zmluve, cčz. 282/2024 zo dňa 11.7.2024 
· dodatku č. 1 ku kúpnej zmluve, cčz. 512/2024 zo dňa 22.8.2024  
Kontrolou bolo zistené, že na dokladoch súvisiacich s finančnou operáciou boli  pri vykonávaní základnej finančnej kontroly uvádzané všetky tri možnosti, ktoré sú  uvedené v § 7 ods. 3 zákona o finančnej kontrole „finančnú operáciu alebo jej časť je/nie je možné vykonať, je/nie je možné v nej pokračovať a je/nie je možné vymáhať poskytnuté plnenie, ak sa finančná operácia alebo jej časť už vykonala“. 

K platobnému poukazu bola základná finančná kontrola vykonaná tak, že pri prvom vyjadrení bola zakrúžkovaná možnosť „je“, teda bolo vybrané vyjadrenie v pozitívnom variante. Nasledujúce dve vyjadrenia boli vyjadrené v negatívnom variante zakrúžkovaním možnosti „nie je“.

Základná finančná kontrola k ostatným dokladom bola vykonaná tak, že pri všetkých troch vyjadreniach bola vyčiarknutá možnosť „nie je“, teda boli vybrané všetky tri vyjadrenia v pozitívnom variante. 

Kontrolná skupina konštatovala, že nebol dodržaný postup podľa metodického usmernenia MF SR, ktoré je záväzné, nakoľko na doklade súvisiacom s finančnou operáciou boli uvedené všetky tri vyjadrenia (malo byť uvedené jedno vyjadrenie), resp. ak boli uvedené všetky vyjadrenia, mali byť vyčiarknuté tie, ktoré boli irelevantné vzhľadom na vykonané overenie (neboli vyčiarknuté irelevantné vyjadrenia).

KZ č. 5 totožné s KZ č. 4: Povinná osoba pri vykonávaní základnej finančnej kontroly v zmysle zákona o finančnej kontrole uvádzala všetky tri možné vyjadrenia (v ich pozitívnom alebo negatívnom variante), pričom nevyčiarkla tie, ktoré boli irelevantné vzhľadom na vykonané overenie, čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 finančnej kontrole platným od 22.9.2022. 

Zistené nedostatky:

Kontrolné zistenie č. 1, 3: Tým, že Príloha č. 3 – Uznesenie Mestského zastupiteľstva Mesta Trnava  zo  dňa 25.4. a 2.11.2023, ktorým schválilo uzatvorenie zmluvy, ktorá tvorila neoddeliteľnú súčasť zmluvy A, cčz. 232/2024 a Príloha č. 2 - Uznesenie mestského zastupiteľstva mesta Trnava  č. 148 zo  dňa 25.4.2023 a Príloha č. 3 - Uznesenie mestského zastupiteľstva mesta Trnava  č. 494 zo  dňa 25.6.2024, ktoré tvorili neoddeliteľnú súčasť zmluvy B, cčz. 509/2024, neboli zverejnené a neboli ani ustanovením ani časťou povinne zverejňovanej zmluvy, ktoré sa nemusia zverejňovať, povinná osoba nekonala v súlade s § 5a ods. 4 zákona o slobode informácií.

Kontrolné zistenie č. 2: Uznesenie MZ č. 494/2024 zo dňa 25.6.2024 nebolo schválené trojpätinovou väčšinou všetkých poslancov mestského zastupiteľstva, napriek tomu, že išlo o zmenu uznesenia, ktorým bol schválený prevod majetku z dôvodu hodného osobitného zreteľa, čo nebolo v súlade s § 9a ods. 15 písm. f) zákona o majetku obcí a s čl. 8 ods. 8 písm. c) rokovacieho poriadku.
Kontrolné zistenie č. 4, 5: Povinná osoba pri vykonávaní základnej finančnej kontroly v zmysle zákona o finančnej kontrole uvádzala všetky tri možné vyjadrenia (v ich pozitívnom alebo negatívnom variante), pričom nevyčiarkla tie, ktoré boli irelevantné vzhľadom na vykonané overenie, čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 finančnej kontrole platným od 22.9.2022. 
Odporúčania na nápravu zistených nedostatkov a na odstránenie príčin ich vzniku:

1. Pri zverejňovaní zmlúv dodržiavať ustanovenie § 5a zákona o slobode informácií. 

2. Zosúladiť skutkový a právny stav uzatvorených zmluvných záväzkov súvisiacich s kontrolným zistením.

3. Pri uskutočňovaní základnej finančnej kontroly postupovať v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 k finančnej kontrole vykonávanej podľa zákona o finančnej kontrole.

Návrh správy z kontroly bol prerokovaný a doručený na oboznámenie povinnej osobe dňa 21.2.2025. Povinná osoba nepodala v stanovenom termíne do 27.2.2025 námietky k zisteným nedostatkom, navrhnutým odporúčaniam, k lehote na predloženie písomného zoznamu prijatých opatrení a k lehote na splnenie prijatých opatrení. Správa z kontroly bola vyhotovená dňa 28.2.2025. Povinnej osobe bola uložená lehota na predloženie písomného zoznamu prijatých opatrení do 14.3.2025 a lehota na splnenie prijatých opatrení do 30.4.2025. Kontrola bola ukončená v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov (ďalej len „zákon o finančnej kontrole“) dňom odovzdania správy povinnej osobe dňa 28.2.2025. Povinná osoba dňa 13.3.2025 predložila písomný zoznam prijatých opatrení.
Kontrola č. 2/2025

Kontrola procesu inventarizácie majetku, záväzkov a rozdielu majetku a záväzkov v obchodnej spoločnosti TT-IT, s.r.o. založenej mestom Trnava. Cieľom kontroly bolo preveriť súlad procesu inventarizácie majetku, záväzkov a rozdielu majetku a záväzkov s platnou právnou úpravou. Priamy výkon kontroly bol uskutočnený v dňoch od 28.1.2025 do 12.2.2025. Kontrolovaným obdobím bol rok 2023. Kontrola bola uskutočnená v súlade so zákonom o obecnom zriadení v dňoch od 28.1.2025 do 12.2.2025 podľa jednotlivých bodov kontrolného postupu:
1. Legislatíva a vnútorné predpisy organizácie k vykonávaniu inventarizácie majetku, záväzkov a  rozdielu majetku a záväzkov
2. Proces vykonania inventarizácie majetku, záväzkov a rozdielu majetku a záväzkov: 
a) náležitosti inventúrnych súpisov podľa zákona č. 431/2002 Z. z. o účtovníctve (ďalej len „zákon o účtovníctve“)
b) náležitosti inventarizačného zápisu podľa zákona o účtovníctve

c) inventarizačné rozdiely podľa zákona o účtovníctve


Kontrole boli predložené nasledovné podklady:

· „Príkaz na vykonanie riadnej inventarizácie majetku, záväzkov, pohľadávok a zostatkov účtov v roku 2023“ vrátane vymenovania členov „čiastkových inventarizačných komisií“

· inventúrne súpisy majetku k 31.12.2023,

· podklady preukazujúce vykonanie fyzickej a dokladovej inventúry, 

· „Inventarizačný zápis z vykonania riadnej inventarizácie majetku, záväzkov, pohľadávok a zostatkov účtov v roku 2023 na základe zápisov z čiastkových inventarizačných zápisov ku dňu 31.12.2023“ 

· Hlavná kniha TT-IT za rok 2023,

· Účtovná závierka TT-IT k 31.12.2023 (Súvaha, Výkaz ziskov a strát, Poznámky, Konsolidačne tabuľky).

1. 
Legislatíva a vnútorné predpisy organizácie k vykonávaniu inventarizácie majetku, záväzkov a  rozdielu majetku a záväzkov

Podľa § 6 ods. 3 zákona o účtovníctve „účtovná jednotka je povinná inventarizovať majetok, záväzky a rozdiel majetku a záväzkov podľa § 29 a 30”.


Podľa § 8 ods. 4 zákona o účtovníctve „účtovníctvo účtovnej jednotky je preukázateľné, ak všetky účtovné záznamy sú preukázateľné (§ 32) a účtovná jednotka vykonala inventarizáciu”.

Podľa § 29 ods. 1 zákona o účtovníctve „inventarizáciou overuje účtovná jednotka, či stav majetku, záväzkov a rozdielu majetku a záväzkov v účtovníctve zodpovedá skutočnosti“.


Podľa § 29 ods. 2 zákona o účtovníctve „inventarizáciu účtovná jednotka vykonáva ku dňu, ku ktorému zostavuje riadnu alebo mimoriadnu účtovnú závierku. Účtovná jednotka pre potreby zostavenia priebežnej účtovnej závierky vykonáva inventarizáciu len na účely vyjadrenia ocenenia podľa § 26 ods. 3. Ustanovenia o vykonávaní inventarizácií podľa osobitných predpisov nie sú týmto dotknuté“.


Podľa § 29 ods. 3 zákona o účtovníctve „pri hmotnom majetku okrem zásob a peňažných prostriedkov v hotovosti môže účtovná jednotka vykonať inventarizáciu v inej lehote, ako je ustanovená v odseku 2, ktorá však nesmie prekročiť štyri roky, okrem účtovnej jednotky, ktorou je štátna rozpočtová organizácia, štátna príspevková organizácia, štátny fond, obec, vyšší územný celok a rozpočtová organizácia a príspevková organizácia v ich zriaďovateľskej pôsobnosti, ktoré vykonávajú inventarizáciu v lehote ustanovenej v odseku 2. Peňažné prostriedky v hotovosti musí účtovná jednotka inventarizovať ku dňu, ku ktorému sa zostavuje účtovná závierka.“

Podľa § 30 zákona o účtovníctve:

„(1) Skutočný stav majetku, záväzkov a rozdielu majetku a záväzkov sa zisťuje inventúrou. Pri majetku hmotnej povahy a nehmotnej povahy sa skutočný stav zisťuje fyzickou inventúrou; pri záväzkoch, rozdiele majetku a záväzkov a pri tých druhoch majetku, pri ktorých nemožno vykonať fyzickú inventúru, sa skutočný stav zisťuje dokladovou inventúrou; ak je to možné, používa sa kombinácia fyzickej a dokladovej inventúry.

(4) Fyzickú inventúru hmotného majetku okrem zásob, ktorú nemožno vykonať ku dňu, ku ktorému sa zostavuje účtovná závierka, možno vykonávať v priebehu posledných troch mesiacov účtovného obdobia, prípadne v prvom mesiaci nasledujúceho účtovného obdobia. Fyzickú inventúru zásob môže účtovná jednotka vykonávať kedykoľvek v priebehu účtovného obdobia. Pritom sa musí preukázať stav hmotného majetku ku dňu, ku ktorému sa zostavuje účtovná závierka, údajmi fyzickej inventúry upravenými o prírastky a úbytky uvedeného majetku za dobu od skončenia fyzickej inventúry do konca účtovného obdobia, prípadne za dobu od začiatku nasledujúceho účtovného obdobia do dňa skončenia fyzickej inventúry v prvom mesiaci tohto účtovného obdobia.

(5) Inventarizačný rozdiel môže mať dvojaký charakter, a to

a) manko, ak zistený skutočný stav je nižší ako stav v účtovníctve a ak ho nemožno preukázať účtovným záznamom; pri peňažných prostriedkoch a ceninách sa označuje ako schodok,

b) prebytok, ak zistený skutočný stav je vyšší ako stav v účtovníctve a ak ho nemožno preukázať účtovným záznamom.

(6) Rozdiely vyplývajúce z úpravy ocenenia podľa § 26 a 27 sa neposudzujú ako inventarizačné rozdiely.

(7) Inventarizačný rozdiel zaúčtuje účtovná jednotka do účtovného obdobia, za ktoré sa inventarizáciou overuje stav majetku, záväzkov a rozdielu majetku a záväzkov.“


K všeobecne záväzným právnym predpisom upravujúcim inventarizáciu patrí aj Opatrenie Ministerstva financií Slovenskej republiky zo dňa 16. decembra 2002 č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v z. n. p. Toto opatrenie ustanovuje postupy účtovania a účtovné súvzťažnosti v súvislosti s výsledkami inventarizácie.


Podľa vyjadrenia povinnej osoby TT-IT nemala v čase výkonu kontroly vypracovaný žiadny interný predpis, ktorý by upravoval postupy vykonania inventarizácie majetku, záväzkov a rozdielu majetku a záväzkov. 

Na základe vyššie uvedenej skutočnosti a z dôvodu systematickosti kontrolná skupina odporúča zvážiť vypracovanie internej smernice, ktorá by upravovala postupy vykonania inventarizácie majetku, záväzkov a rozdielu majetku a záväzkov.

2. Proces vykonania inventarizácie majetku, záväzkov a rozdielu majetku a záväzkov

Inventarizáciu je možné vykonávať v nasledovnej postupnosti:

· príkaz na vykonanie inventarizácie,

· inventúra - inventúrny súpis,

· porovnanie skutočného stavu so stavom účtovným – inventarizačný zápis (výsledky porovnania skutočného stavu so stavom účtovným, zistenie inventarizačných rozdielov, vysporiadanie inventarizačných rozdielov).

Inventúra predstavuje jeden z krokov inventarizácie, ide teda o čiastkový úkon v rámci inventarizácie. Slúži na zistenie skutočného stavu majetku, záväzkov a vlastného imania v peňažných jednotkách, prípadne v jednotkách množstva.

Inventarizácia zahŕňa celý súbor prác spojený s prípravou zistenia skutočného stavu majetku, záväzkov a rozdielu majetku a záväzkov, s vyhotovením inventúrnych súpisov, inventarizačných zápisov, prehľadu inventarizačných rozdielov a s návrhom na ich vyrovnanie. Inventúra je súčasťou inventarizácie.


Skutočný stav majetku, záväzkov a rozdielu majetku a záväzkov sa zisťuje inventúrou. Inventúra môže byť fyzická alebo dokladová. Pri majetku hmotnej povahy sa skutočný stav zisťuje fyzickou inventúrou. Pri záväzkoch, rozdiele majetku a záväzkov (vlastné imanie) a pri tých druhoch majetku, pri ktorých nemožno vykonať fyzickú inventúru (napr. pri pohľadávkach), sa skutočný stav zisťuje dokladovou inventúrou a ak je to možné, používa sa kombinácia fyzickej a dokladovej inventúry (napr. dlhodobý hmotný majetok: fyzická obhliadka a doklady preukazujúce vlastníctvo k tomuto majetku).


Fyzická inventúra majetku sa vykonáva počítaním, meraním, vážením, technickým prepočtom pri voľne uloženom materiáli. Dokladová inventúra spočíva v tom, že sa overuje alebo preukazuje stav príslušného účtu v účtovníctve pomocou rôznych písomností – účtovných dokladov, zmlúv, listov vlastníctva a pod. Pri dokladovej inventúre sa teda preveruje správnosť stavu (zostatku) príslušného účtu syntetického, analytického alebo podsúvahového.


V TT-IT boli v kontrolovanom období použité dve metódy vykonania inventúry, t. j. fyzická a dokladová.


Zákon o účtovníctve stanovuje nasledovné termíny vykonania inventarizácie:

· inventarizáciu účtovná jednotka vykonáva ku dňu, ku ktorému zostavuje riadnu alebo mimoriadnu účtovnú závierku,

· pri hmotnom majetku okrem zásob a peňažných prostriedkov v hotovosti môže účtovná jednotka vykonať inventarizáciu v inej lehote, ako je ustanovená v § 29 ods. 2 zákona o účtovníctve, ktorá však nesmie prekročiť štyri roky, okrem účtovnej jednotky, ktorou je štátna rozpočtová organizácia, štátna príspevková organizácia, štátny fond, obec, vyšší územný celok a rozpočtová organizácia a príspevková organizácia v ich zriaďovateľskej pôsobnosti, ktoré vykonávajú inventarizáciu v lehote ustanovenej v odseku 2. Peňažné prostriedky v hotovosti musí účtovná jednotka inventarizovať ku dňu, ku ktorému sa zostavuje účtovná závierka

· fyzickú inventúru hmotného majetku okrem zásob, ktorú nemožno vykonať ku dňu, ku ktorému sa zostavuje účtovná závierka, možno vykonávať v priebehu posledných troch mesiacov účtovného obdobia, prípadne v prvom mesiaci nasledujúceho účtovného obdobia,

· fyzickú inventúru zásob môže účtovná jednotka vykonávať kedykoľvek v priebehu účtovného obdobia, pričom je potrebné preukázať stav hmotného majetku ku dňu, ku ktorému sa zostavuje účtovná závierka údajmi fyzickej inventúry upravenými o prírastky a úbytky uvedeného majetku,  

· ostatné položky - nehmotný majetok, finančné účty, pohľadávky, záväzky, zúčtovanie medzi subjektami verejnej správy, časové rozlíšenie nákladov a príjmov, časové rozlíšenie výdavkov a výnosov sa musia inventarizovať minimálne raz do roka ku dňu účtovnej závierky.


TT-IT vykonala inventarizáciu majetku, záväzkov a rozdielu majetku a záväzkov k 31.12.2023, t. j. ku dňu, ku ktorému bola zostavená riadna účtovná závierka. Súčasťou inventarizácie bol okrem iného všetok hmotný majetok povinnej osoby. Ku dňu 31.12.2023 boli zinventarizované aj peňažné prostriedky v hotovosti.


Kontrolnej skupine bol predložený „Príkaz na vykonanie riadnej inventarizácie majetku, záväzkov, pohľadávok a zostatkov účtov v roku 2023“ zo dňa 15.1.2024, ktorým konateľ TT-IT vydal príkaz vykonať riadnu inventarizáciu majetku, záväzkov, pohľadávok a zostatkov účtov ku dňu 31.12.2023. Na vykonanie inventarizácie v tomto príkaze konateľ TT-IT súčasne vymenoval čiastkové inventarizačné komisie, určil postup pri vykonaní inventarizácie a stanovil termín zaúčtovania inventarizačných rozdielov.


Kontrolná skupina odporúča na príkaznom liste konateľa a aj na iných dokumentoch týkajúcich sa inventarizácie (napr. na inventarizačnom zápise) uvádzať že sa týkajú inventarizácie majetku, záväzkov a rozdielu majetku a záväzkov. 

a) Náležitosti inventúrnych súpisov podľa zákona o účtovníctve

Skutočné stavy majetku, záväzkov a rozdielu majetku a záväzkov sa zapisujú do inventúrnych súpisov. Podľa § 30 ods. 2 zákona o účtovníctve „Inventúrny súpis je účtovný záznam, ktorý zabezpečuje preukázateľnosť účtovníctva (§ 8 ods. 4). Inventúrny súpis musí obsahovať tieto údaje:

a) obchodné meno alebo názov účtovnej jednotky; právnické osoby uvedú sídlo, fyzické osoby bydlisko a miesto podnikania, ak sa líši od miesta bydliska,

b) deň začatia inventúry, deň, ku ktorému bola inventúra vykonaná, a deň skončenia inventúry,

c) stav majetku s uvedením jednotiek množstva a ceny podľa § 25,

d) miesto uloženia majetku,

e) meno, priezvisko a podpisový záznam hmotne zodpovednej osoby alebo zodpovednej osoby za príslušný druh majetku,

f) zoznam záväzkov a ich ocenenie podľa § 25,

g) zoznam skutočného stavu rozdielu majetku a záväzkov,

h) odporúčania na posúdenie reálnosti ocenenia majetku a záväzkov k dátumu, ku ktorému sa účtovná závierka zostavuje, zistené pri vykonávaní inventúry na účely úpravy ocenenia majetku a záväzkov podľa § 26 a 27, ak sú takéto skutočnosti známe osobám, ktoré vykonali inventúru,

i) meno, priezvisko a podpisový záznam osôb zodpovedných za zistenie skutočného stavu majetku, záväzkov a rozdielu majetku a záväzkov,

j) poznámky.“


V dokumentácii k vykonanej inventarizácii povinnej osoby k 31.12.2023 sa celkovo nachádzalo 25 inventúrnych súpisov:

1. Inventúrny súpis Účtu 013.010 -Softvér (vrátane oprávok)

2. Inventúrny súpis Účtu 021.010 Optika (vrátane oprávok)

3. Inventúrny súpis Účtu 022.010 – Kancelárske stroje (vrátane oprávok)

4. Inventúrny súpis Účtu 022.020 – Motorové vozidlá (vrátane oprávok)

5. Inventúrny súpis Účtu 022.030 – Inventár (vrátane oprávok)

6. Inventúrny súpis Účtu 211 – Pokladnica

7. Inventúrny súpis Účtu 221 – Bankový účet 

8. Inventúrny súpis Účtu 311 – Odberatelia 

9. Inventúrny súpis Účtu 315 – Ostatné pohľadávky k 31.12.2023
10. Inventúrny súpis Účtu 321 – Dodávatelia 

11. Inventúrny súpis Účtu 323 – Krátkodobé rezervy 

12. Inventúrny súpis Účtu 331 – Pracovníci k 31.12.2023

13. Inventúrny súpis Účtu 335 – Pohľadávky voči zamestnancom  k 31.12.2023
14. Inventúrny súpis Účtu 336 – Zúčtovanie s orgánmi SZ k 31.12.2023 

15. Inventúrny súpis Účtu 341 – Daň z príjmov

16. Inventúrny súpis Účtu 342 – Ostatné priame dane k 31.12.2023

17. Inventúrny súpis Účtu 343 – DPH k 31.12.2023

18. Inventúrny súpis Účtu 345 – Ostatné dane a poplatky k 31.12.2023

19. Inventúrny súpis Účtu 379 – Iné záväzky k 31.12.2023

20. Inventúrny súpis Účtu 381 - Náklady budúcich období k 31.12.2023

21. Inventúrny súpis Účtu 384 – Výnosy budúcich období k 31.12.2023

22. Inventúrny súpis Účtu 411 - Základné imanie k 31.12.2023

23. Inventúrny súpis Účtu 421  –Zákonný rezervný fond k 31.12.2023

24. Inventúrny súpis Účtu 429 - Neuhradená strata k 31.12.2023

25. Inventúrny súpis Účtu 472 – Záväzky zo sociálneho fondu k 31.12.2023 


K inventúrnym súpisom boli doložené potrebné podklady, ktoré preukazujú vykonanie fyzickej alebo dokladovej inventúry inventarizačnou komisiou. Pri kontrole inventúrnych súpisov účtov 013 - softvér, 021.010 - optika, 022.010 – kancelárske stroje, 022.020 – motorové vozidlá, 022.030 – inventár bolo konštatované, že obsahovali aj oprávky k týmto účtom.


Pri kontrole zákonom stanovených náležitostí inventúrnych súpisov bolo zistené, že predložené inventúrne súpisy neobsahovali všetky náležitosti podľa § 30 ods. 2 písm. a) až j) zákona o účtovníctve (napr. deň, ku ktorému bola inventúra vykonaná, miesto uloženia majetku, odporúčania na posúdenie reálnosti ocenenia majetku a pod.) – KZ č. 1

Zákonná povinnosť inventarizácie peňažných prostriedkov v hotovosti bola povinnou osobou dodržaná.

b) Náležitosti inventarizačného zápisu podľa zákona o účtovníctve


Pri inventarizácii sa celkový stav majetku, záväzkov a rozdielu majetku a záväzkov v inventúrnych súpisoch porovnáva s celkovým stavom majetku, záväzkov a rozdielu majetku a záväzkov v účtovníctve a výsledky porovnania sa uvedú v inventarizačnom zápise. Inventarizačný zápis je účtovný záznam, ktorým sa preukazuje vecná správnosť účtovníctva a ktorý musí obsahovať podľa § 30 ods. 3 zákona o účtovníctve nasledovné: 
„a) obchodné meno alebo názov účtovnej jednotky; právnické osoby uvedú sídlo, fyzické osoby bydlisko a miesto podnikania, ak sa líši od miesta bydliska,

b) výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom,

c) výsledky vyplývajúce z posúdenia reálnosti ocenenia majetku a záväzkov podľa § 26 a 27,

d) meno, priezvisko a podpisový záznam osoby alebo osôb zodpovedných za vykonanie inventarizácie v účtovnej jednotke.“


Celkový stav majetku, záväzkov a rozdielu majetku a záväzkov TT-IT k 31.12.2023 (Súvaha k 31.12.2023):

AKTÍVA:

•
neobežný majetok: dlhodobý nehmotný majetok
 135 451,16 eur

•
neobežný majetok: dlhodobý hmotný majetok

681 007,79 eur

•
obežný majetok: finančné účty



579 032,26 eur

•
časové rozlíšenie: náklady budúcich období

  32 904,27 eur
Spolu aktíva





         
       1 428 395,48 eur

PASÍVA:

•
vlastné imanie





969 486,68 eur

•
záväzky





          176 600,99 eur

•
časové rozlíšenie: výnosy budúcich období

 282 307,81 eur
Spolu pasíva






        1 428 395,48 eur


Kontrolnej skupine bol predložený „Inventarizačný zápis z vykonania riadnej inventarizácie majetku, záväzkov, pohľadávok a zostatkov účtov v roku 2023 na základe zápisov z čiastkových inventarizačných zápisov ku dňu 31.12.2023“ (ďalej len „inventarizačný zápis“).

Pri kontrole inventarizačného zápisu TT-IT ku dňu 31.12.2023 boli zistené nasledovné nedostatky: 

· v inventarizačnom zápise nie sú uvedené stavy účtov 013, 021, 022, 073, 081, 082, 211, 311, 315,321, 379, 428,

· v inventarizačnom zápise sú uvedené účty 383, 326 a 378, ktoré neboli predmetom inventarizácie, nakoľko sa nenachádzali v súvahe a neboli k nim ani vyhotovené inventúrne súpisy.


Z uvedeného je zrejmé, že inventarizačný zápis  TT-IT k 31.12.2023, ktorým sa preukazuje vecná správnosť účtovníctva, neobsahuje všetky výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom, čo nie je v súlade s § 30 ods. 3 písm. b) zákona o účtovníctve – KZ č. 2.


Kontrolná skupina zároveň odporúča povinnej osobe, aby z dôvodu väčšej prehľadnosti a zrozumiteľnosti v inventarizačnom zápise uvádzala stavy jednotlivých zinventarizovaných účtov vyjadrené v eurách (stav zistený inventúrou, stav uvedený v účtovníctve).

c) Inventarizačné rozdiely podľa zákona o účtovníctve

Kontrolná skupina konštatuje, že podľa predloženého inventarizačného zápisu neboli pri vykonaní inventarizácie majetku, záväzkov a rozdielu majetku a záväzkov k 31.12.2023 inventarizačnou komisiou zistené žiadne inventarizačné rozdiely, rovnako ako vykonanou kontrolou.

Zistené nedostatky:

Kontrolné zistenie č. 1: Inventúrne súpisy neobsahovali všetky náležitosti podľa § 30 ods. 2 písm. a) až j) zákona o účtovníctve (napr. deň, ku ktorému bola inventúra vykonaná, miesto uloženia majetku, odporúčania na posúdenie reálnosti ocenenia majetku a pod. ).

Kontrolné zistenie č. 2: Inventarizačný zápis  TT-IT k 31.12.2023, ktorým sa preukazuje vecná správnosť účtovníctva, neobsahuje všetky výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom, čo nie je v súlade s § 30 ods. 3 písm. b) zákona o účtovníctve.

Odporúčania na nápravu zistených nedostatkov a na odstránenie príčin ich vzniku:

Ku kontrolnému zisteniu č. 1: Na inventúrnych súpisoch uvádzať všetky zákonom stanovené náležitosti v súlade s § 30 ods. 2 písm. a) až j) zákona o účtovníctve.

Ku kontrolnému zisteniu č. 2: Pri vyhotovovaní a kompletizovaní inventarizačného zápisu postupovať v súlade s § 30 ods. 3 písm. b) zákona o účtovníctve. 

Ďalšie odporúčania:

1. Na príkaznom liste konateľa a aj na iných dokumentoch týkajúcich sa inventarizácie (napr. na inventarizačnom zápise) uvádzať že sa týkajú inventarizácie majetku, záväzkov a rozdielu majetku a záväzkov. 

2. Z dôvodu väčšej prehľadnosti a zrozumiteľnosti v inventarizačnom zápise uvádzať stavy jednotlivých zinventarizovaných účtov vyjadrené v eurách (stav zistený inventúrou, stav uvedený v účtovníctve).

3. Z dôvodu systematickosti zvážiť vypracovanie internej smernice, ktorá by upravovala postupy vykonania inventarizácie majetku, záväzkov a rozdielu majetku a záväzkov.


Návrh správy z kontroly bol prerokovaný a doručený na oboznámenie povinnej osobe dňa 20.2.2025. Povinná osoba nepodala v stanovenom termíne do 27.2.2025 námietky k zisteným nedostatkom, navrhnutým odporúčaniam, k lehote na predloženie písomného zoznamu prijatých opatrení a k lehote na splnenie prijatých opatrení. Správa z kontroly bola vyhotovená dňa 28.2.2025. Povinnej osobe bola uložená lehota na predloženie písomného zoznamu prijatých opatrení do 10.3.2025 a lehota na splnenie prijatých opatrení: trvale. Kontrola bola ukončená v súlade so zákonom o finančnej kontrole dňom odovzdania správy povinnej osobe dňa 28.2.2025. Povinná osoba predložila písomný zoznam prijatých opatrení v stanovenej lehote dňa 3.3.2025.

Kontrola č. 3/2025

Kontrola dodržiavania zákona č. 283/2002 Z. z. o cestovných náhradách v Zaži v Trnave – Mestské kultúrne stredisko, Hlavná 1, 917 01 Trnava. Kontrolovaným obdobím boli roky 2023 a 2024. Cieľom kontroly bolo preveriť dodržanie všeobecne záväzných právnych predpisov v oblasti cestovných náhrad, overenie objektívneho stavu kontrolovaných skutočností a ich súlad so všeobecne záväznými právnymi predpismi a vnútornými aktmi riadenia. Kontrola bola uskutočnená v súlade so zákonom o obecnom zriadení v dňoch od 21.1.2025 do 6.3.2025, s prerušením podľa jednotlivých bodov kontrolného postupu:
1. Legislatívna úprava a interné normy.

2. Kontrola procesu vydávania, schvaľovania a vyúčtovania cestovných príkazov a jeho súlad so všeobecne záväznými právnymi predpismi a internými normami.

3. Základná finančná kontrola podľa zákona o finančnej kontrole.
1. Legislatívna úprava a interné normy
Oblasť pracovných ciest a poskytovania cestovných náhrad je legislatívne upravená v zákone č. 311/2001 Z. z. Zákonník práce v znení neskorších predpisov (ďalej len „zákonník práce“) a v zákone č. 283/2002 Z. z. o cestovných náhradách v znení neskorších predpisov (ďalej len „zákon o cestovných náhradách“). Zákonník práce a taktiež zákon o cestovných náhradách neustanovuje formu spôsobu vyslania zamestnanca na pracovnú cestu a ani spôsob určenia podmienok pracovnej cesty.

Podľa ustanovenia § 57 ods. 1 zákonníka práce „Zamestnávateľ môže zamestnanca vyslať na pracovnú cestu mimo obvodu obce pravidelného pracoviska alebo bydliska zamestnanca na nevyhnutne potrebné obdobie len s jeho súhlasom. To neplatí, ak vyslanie na pracovnú cestu vyplýva priamo z povahy dohodnutého druhu práce alebo miesta výkonu práce alebo ak možnosť vyslania na pracovnú cestu je dohodnutá v pracovnej zmluve. Na pracovnej ceste zamestnanec vykonáva prácu podľa pokynov vedúceho zamestnanca, ktorý ho na pracovnú cestu vyslal.“

Podľa ustanovenia § 2 ods. 1 zákona o cestovných náhradách „Pracovná cesta podľa tohto zákona je čas od nástupu zamestnanca na cestu na výkon práce do iného miesta, ako je jeho pravidelné pracovisko, vrátane výkonu práce v tomto mieste do skončenia tejto cesty. Pracovná cesta podľa tohto zákona je aj cesta, ktorá trvá od nástupu osoby uvedenej v § 1 ods. 2 na cestu na plnenie činností pre ňu vyplývajúcich z osobitného postavenia vrátane výkonu činností do skončenia tejto cesty.“

Podľa ustanovenia § 2 ods. 2 zákona o cestovných náhradách „Zahraničná pracovná cesta podľa tohto zákona je čas pracovnej cesty v zahraničí vrátane výkonu práce v zahraničí do skončenia tejto cesty.“

Podľa ustanovenia § 2 ods. 3 zákona o cestovných náhradách „Pravidelné pracovisko podľa tohto zákona je miesto písomne dohodnuté so zamestnancom.“
Podľa ustanovenia § 3 ods. 1 zákona o cestovných náhradách „Zamestnávateľ vysielajúci zamestnanca na pracovnú cestu písomne určí miesto jej nástupu, miesto výkonu práce, čas trvania, spôsob dopravy a miesto skončenia pracovnej cesty; môže určiť aj ďalšie podmienky pracovnej cesty. Zamestnávateľ je pritom povinný prihliadať na oprávnené záujmy zamestnanca.“

Podľa ustanovenia § 4 ods. 1 zákona o cestovných náhradách „Zamestnancovi vyslanému na pracovnú cestu patrí

a) náhrada preukázaných cestovných výdavkov,

b) náhrada preukázaných výdavkov za ubytovanie,

c) stravné,

d) náhrada preukázaných potrebných vedľajších výdavkov,

e) náhrada preukázaných cestovných výdavkov za cesty na návštevu jeho rodiny do miesta pobytu alebo medzi zamestnávateľom a zamestnancom vopred dohodnutého miesta pobytu rodiny na území Slovenskej republiky, ak podľa určených podmienok pracovná cesta trvá viac ako sedem po sebe nasledujúcich kalendárnych dní, a to každý týždeň, ak nie je v kolektívnej zmluve, prípadne v pracovnej zmluve alebo v inej písomnej dohode so zamestnancom dohodnutá táto náhrada za dlhší čas, najdlhšie však za jeden mesiac.“

Podľa ustanovenia § 5 ods. 1 zákona o cestovných náhradách „Zamestnancovi patrí stravné za každý kalendárny deň pracovnej cesty za podmienok ustanovených týmto zákonom. Suma stravného je určená v závislosti od času trvania pracovnej cesty v kalendárnom dni, pričom čas trvania pracovnej cesty je rozdelený na časové pásma

a) 5 až 12 hodín,

b) nad 12 hodín až 18 hodín,

c) nad 18 hodín.“

Podľa ustanovenia § 5 ods. 6 zákona o cestovných náhradách „Ak má zamestnanec na pracovnej ceste preukázane zabezpečené bezplatné stravovanie v celom rozsahu, zamestnávateľ mu stravné neposkytuje. Ak má zamestnanec na pracovnej ceste preukázane zabezpečené bezplatné stravovanie čiastočne, zamestnávateľ stravné určené podľa odsekov 1, 2 alebo 5 kráti o 25% za bezplatne poskytnuté raňajky, o 40% za bezplatne poskytnutý obed a o 35% za bezplatne poskytnutú večeru z určenej sumy stravného pre časové pásmo nad 18 hodín alebo z najvyššej dohodnutej sumy stravného podľa odseku 5.“

Podľa ustanovenia § 11 ods. 1 zákona o cestovných náhradách „Zamestnancovi pri zahraničnej pracovnej ceste patrí náhrada preukázaných výdavkov za poistenie nevyhnutných liečebných nákladov v zahraničí; táto náhrada zamestnancovi nepatrí, ak ho takto poistil zamestnávateľ.“
Podľa ustanovenia § 13 ods. 1 o cestovných náhradách „Pri zahraničnej pracovnej ceste zamestnancovi patrí za každý kalendárny deň zahraničnej pracovnej cesty za podmienok ustanovených týmto zákonom stravné v eurách alebo v cudzej mene. Stravné v eurách alebo v cudzej mene je ustanovené v závislosti od času trvania zahraničnej pracovnej cesty mimo územia Slovenskej republiky v kalendárnom dni, pričom čas trvania zahraničnej pracovnej cesty mimo územia Slovenskej republiky je rozdelený na časové pásma:

a) do 6 hodín vrátane,

b) nad 6 hodín až 12 hodín,

c) nad 12 hodín.“

Podľa ustanovenia § 13 ods. 2 o cestovných náhradách „Základné sadzby stravného v eurách alebo v cudzej mene ustanoví všeobecne záväzný právny predpis, ktorý vydá Ministerstvo financií Slovenskej republiky (ďalej len „ministerstvo financií“).“
Pre kontrolované obdobie bolo v platnosti opatrenie Ministerstva financií SR č. 401/2012 Z. z., ktorým sa ustanovujú základné sadzby stravného v eurách alebo v cudzej mene pri zahraničných pracovných cestách (ďalej len „opatrenie MF SR č. 401/2012 Z.z.“).
Podľa ustanovenia § 13 ods. 4 o cestovných náhradách „Ak zahraničná pracovná cesta mimo územia Slovenskej republiky trvá v kalendárnom dni

a) do 6 hodín vrátane, patrí zamestnancovi stravné vo výške 25 % zo základnej sadzby stravného,

b) nad 6 hodín až 12 hodín, patrí zamestnancovi stravné vo výške 50 % zo základnej sadzby stravného,

c) nad 12 hodín, patrí zamestnancovi stravné v sume základnej sadzby stravného.“

Podľa ustanovenia § 13 ods. 5 o cestovných náhradách „Stravné v eurách alebo v cudzej mene za kalendárny deň poskytne zamestnávateľ zamestnancovi v mene a vo výške stravného ustanoveného pre krajinu, v ktorej zamestnanec strávi v kalendárnom dni najviac hodín.“

Podľa ustanovenia § 36 ods. 1 zákona o cestovných náhradách „Zamestnávateľ je povinný poskytnúť zamestnancovi preddavok na náhrady podľa tohto zákona do sumy predpokladaných náhrad (ďalej len "preddavok") pri vyslaní na zahraničnú pracovnú cestu a pri vyslaní do štátu Európskej únie.“ 
Podľa ustanovenia § 36 ods. 2 písm. b) zákona o cestovných náhradách „Preddavok alebo jeho časť môže zamestnávateľ po dohode so zamestnancom poskytnúť aj zapožičaním platobnej bankovej karty zamestnávateľa alebo medzinárodnej platobnej bankovej karty zamestnávateľa.“
Ďalej podľa ustanovenia § 36 ods. 3 písm. a) a b) zákona o cestovných náhradách „Zamestnávateľ môže v prípade potreby poskytnúť preddavok jedným rozhodnutím a) pre viacerých zamestnancov, b) na viacero pracovných ciest zamestnanca.“
Podľa ustanovenia § 36 ods. 6 zákona o cestovných náhradách „Preddavok na stravné zamestnávateľ poskytuje v mene ustanovenej pre jednotlivé krajiny opatrením ministerstva financií“. Pre kontrolované obdobie bolo v platnosti opatrenie MF SR č. 401/2012 Z. z.
Ďalej v ustanovení § 36 ods. 6 zákona o cestovných náhradách je uvedené „Pri vyúčtovaní náhrad sa pri prepočte sumy stravného ustanoveného v eurách na cudziu menu a naopak použije referenčný výmenný kurz určený a vyhlásený Európskou centrálnou bankou alebo Národnou bankou Slovenska, ktorý je platný k prvému dňu v mesiaci, v ktorom sa zahraničná pracovná cesta alebo iná skutočnosť zakladajúca nárok na stravné začala.“
Podľa ustanovenia § 36 ods. 7 zákona o cestovných náhradách: „Zamestnanec je povinný do desiatich pracovných dní odo dňa skočenia pracovnej cesty alebo inej skutočnosti zakladajúcej nárok na náhrady podľa tohto zákona predložiť zamestnávateľovi písomné doklady potrebné na vyúčtovanie náhrad a vrátiť nevyúčtovaný preddavok, ak nie je v kolektívnej zmluve, alebo v písomnej dohode so zamestnancom dohodnutá, alebo vo vnútornom predpise zamestnávateľa určená dlhšia doba, najdlhšie však do konca kalendárneho mesiaca nasledujúceho po kalendárnom mesiaci, v ktorom bola pracovná cesta alebo iná skutočnosť zakladajúca nárok na náhrady skončená.


Podľa ustanovenia § 36 ods. 8 zákona o cestovných náhradách: „Zamestnávateľ je povinný do desiatich pracovných dní odo dňa predloženia písomných dokladov vykonať vyúčtovanie pracovnej cesty alebo inej skutočnosti zakladajúcej nárok na náhrady podľa tohto zákona a uspokojiť nároky zamestnanca, ak nie je v kolektívnej zmluve, alebo v písomnej dohode so zamestnancom dohodnutá, alebo vo vnútornom predpise zamestnávateľa určená dlhšia doba, najdlhšie však do konca kalendárneho mesiaca nasledujúceho po kalendárnom mesiaci, v ktorom boli predložené písomné doklady.“

Pre kontrolované obdobie mala povinná osoba v platnosti Smernicu o cestovných náhradách č. 1/2023, s účinnosťou od 1.1.2023  (ďalej len „smernica“) a boli v nej upravené podmienky a pravidlá pre poskytovanie cestovných náhrad zamestnancom príspevkovej organizácie Zaži v Trnave – Mestské kultúrne stredisko (ďalej len „Zaži v Trnave“).
Podľa bodu 3.1 smernice „Každá pracovná cesta musí byť vopred schválená zamestnávateľom – štatutárom, resp. zástupcom, resp. písomne povereným zamestnancom a to písomne alebo elektronicky. Príkaz na zahraničnú pracovnú cestu štatutára organizácie schvaľuje primátor mesta Trnava.“
Podľa bodu 5.1 smernice „Po návrate z pracovnej cesty je zamestnanec povinný predložiť vyúčtovanie cestovných náhrad do 30 dní po skončení pracovnej cesty.“
Podľa bodu 5.2 smernice „Vyúčtovanie musí obsahovať:

· schválený cestovný príkaz,

· krycí list k vykonaniu finančnej kontroly,

· originály dokladov o vynaložených výdavkoch,

· vyúčtovanie pracovnej cesty, 
· správu zo služobnej cesty, resp. vyhodnotenie zahraničnej pracovnej cesty.“

Podľa bodu 5.3 smernice „po predložení všetkých požadovaných podkladov k vyúčtovaniu pracovnej cesty zamestnancom v súlade s bodom 5.2, zamestnávateľ vykoná vyúčtovanie pracovnej cesty zamestnanca a uspokojí jeho nároky do 30 dní odo dňa predloženia podkladov zamestnancom.“
2. Kontrola procesu vydávania, schvaľovania a vyúčtovania cestovných príkazov a jeho súlad so všeobecne záväznými právnymi predpismi a internými normami.

Na základe vyžiadania boli kontrolnej skupine predložené za kontrolované obdobie od 1.1.2023 do 31.12.2024 nasledovné doklady:

· zborník vlastného hospodárenia účtu 512 Cestovné, na ktorom sa účtujú náhrady výdavkov poskytované pri tuzemských a zahraničných pracovných cestách podľa osobitného predpisu a iné náhrady poskytované pri pracovnej ceste, najmä: cestovné všetkými druhmi dopravných prostriedkov, stravné, vreckové, náhrady za ubytovanie, príp. ďalšie nutné vedľajšie náklady (parkovné, taxi a pod.),
· evidencie cestovných príkazov, v členení na roky a na tuzemské a zahraničné pracovné cesty,
· cestovné príkazy spolu s príslušnou dokumentáciou preukazujúcou ich schvaľovanie a vyúčtovanie,

· výpis pohybov na bankovom účte pri platbe kartou,
· poistenie nevyhnutných liečebných nákladov v zahraničí.

Podľa predložených evidencií cestovných príkazov (ďalej len „CP“) boli v kontrolovanom období zistené nasledovné skutočnosti:

	Rok
	Počet CP

podľa evidencie
	Počet CP s cestovnými náhradami
	Počet CP bez cestovných náhrad

	2023
	7
	2 TPC + 4 ZPC
	1 ZPC

	2024
	25
	10 TPC + 15 ZPC
	-


Skratky: TPC – tuzemské pracovné cesty, ZPC – zahraničné pracovné cesty

V roku 2023 bolo v podmienkach povinnej osoby vyúčtovaných 7 pracovných ciest a cestovné náhrady, ktoré vznikli boli 6 pracovníkom uhradené prevodom na bankové účty zamestnancov, z ktorých 2 vyúčtovania boli za 2 tuzemské pracovné cesty a 5 vyúčtovaní bolo za 5 zahraničných pracovných ciest. Účelom tuzemských pracovných ciest bola návšteva architektonických ateliérov a návšteva slovenského rozhlasu. Účelom zahraničných pracovných ciest bola návšteva zástupcov úradu Trnavského samosprávneho kraja, mesta Trnava, podnikateľov provincie Ha-Tinh a návšteva výstavy v Opave a vianočných trhov v Katowiciach.

V roku 2023 boli povinnou osobou vyúčtované výdavky súvisiace s pracovnými cestami spolu v sume 654,35 eur, ktoré boli evidované v účtovníctve na účtoch 512 – Cestovné v sume 540,08 eur, 501 – Spotreba materiálu (PHM) v sume 114,27 eur.

Vystavené CP za rok 2023, na základe ktorých boli zamestnancom poskytnuté cestovné náhrady súviseli s pracovnými cestami, ktoré sú uvedené v nasledovnej tabuľke:
	P. č.
	Dátum realizácie
	Miesto výkonu práce
	Typ

pracovnej  cesty (PC)
	Počet vystavených CP

	1.TPC
	19.4.2023
	Bratislava
	tuzemská PC
	1

	2.TPC
	19.6.2023
	Bratislava
	tuzemská PC
	1

	1.ZPC
	27.11.-3.12.2023
	Vietnam
	zahraničná PC
	1

	2.ZPC
	14.-15.12.2023
	ČR: Opava, PL: Katowice
	zahraničná PC
	4


V roku 2024 bolo v podmienkach povinnej osoby vyúčtovaných 25 pracovných ciest a cestovné náhrady, ktoré vznikli boli 25 pracovníkom uhradené prevodom na ich bankové účty, z ktorých 10 vyúčtovaní bolo za 10 tuzemských pracovných ciest a 15 vyúčtovaní bolo za 15 zahraničných pracovných ciest. Účelom tuzemských pracovných ciest bolo rokovanie so zástupcami Bratislavského kultúrneho a informačného strediska, účasť na konferencii k networkingu, účasť na konferencii Kultúra bez hraníc, účasť na tlačovej konferencii Vianoce v Bratislave (Škriatkovo kúzlo). 
Účelom zahraničných pracovných ciest bola účasť na podujatí Pražské kultúrne fórum, návšteva jarmoku v Gdaňsku, návšteva Špancirfestu – najväčšieho pouličného festivalu v HR, účasť na koncerte Jordan Rakei, návšteva múzea Nové Generace, návšteva podujatia Vánoce Brno. 

V roku 2024 boli v podmienkach kontrolovaného subjektu vyúčtované výdavky súvisiace s pracovnými cestami spolu v sume 1 999,00 €, ktoré boli evidované v účtovníctve na účtoch 512 – Cestovné v sume 1 526,04 eur, 501 – Spotreba materiálu (PHM) v sume 472,96 eur.

Vystavené CP v roku 2024, na základe ktorých boli zamestnancom poskytnuté cestovné náhrady súviseli s pracovnými cestami, uvedenými v nasledovnej tabuľke:

	P. č.
	Dátum realizácie
	Miesto výkonu práce
	Typ

pracovnej  cesty (PC)
	Počet CP, pri ktorých boli cestovné náhrady

	1.TPC
	12.4.2024
	Bratislava
	tuzemská PC
	3

	2.TPC
	28.-29.5.2024
	Bratislava
	tuzemská PC
	3

	3.TPC
	9.10.2024
	Bratislava
	tuzemská PC
	2

	4.TPC
	4.11.2024
	Bratislava
	tuzemská PC
	2

	1.ZPC
	22.-23.4.2024
	ČR: Praha
	zahraničná PC
	1

	2.ZPC
	10.-13.8.2024
	PL: Gdansk
	zahraničná PC
	1

	3.ZPC
	26.-27.8.2024
	HR: Varaždin
	zahraničná PC
	1

	4.ZPC
	10.9.2024
	AT: Viedeň
	zahraničná PC
	6

	5.ZPC
	3.10.2024
	ČR: Žďár nad Sázavou
	zahraničná PC
	5

	6.ZPC
	19.12.2024
	ČR: Brno
	zahraničná PC
	1


Z popisu účtovného dokladu č. 87 zo dňa 19.4.2023 súvisiaceho s 1.TPC/2023 vyplynulo, že účastníkmi pracovnej cesty boli dvaja zamestnanci povinnej osoby. V skutočnosti však bol v evidencii CP zaevidovaný a ku kontrole predložený iba CP jedného zamestnanca súvisiaci s uskutočnenou pracovnou cestou. Kontrolou bolo zistené, že zamestnávateľ v jednom prípade neurčil pred pracovnou cestou zamestnancovi podmienky pracovnej cesty, a to miesto nástupu na pracovnú cestu, miesto výkonu pracovnej cesty, dobu trvania, spôsob dopravy a miesto ukončenia pracovnej cesty, ktoré je zamestnávateľ povinný určiť písomne, čím nekonal v súlade s § 3 ods. 1 zákona o cestovných náhradách – KZ č. 1.
Správy z pracovných ciest uskutočnených v roku 2024, ktorých sa zúčastnili viacerí zamestnanci boli vypracované súhrnne v jednom vyhotovení s uvedením čísiel CP, na základe ktorých boli vyslaní na pracovnú cestu, avšak absentovali ich mená a podpisy. Kontrolná skupina preto odporúča pri vyúčtovaní pracovnej cesty dodržiavať čl. 5 bod 5.2 smernice, t.j. na jeden CP predložiť jednu správu z pracovnej cesty, resp. vyhodnotenie zahraničnej pracovnej cesty alebo aktualizovať smernicu a zohľadniť prípady, keď sa pracovnej cesty zúčastnia viacerí zamestnanci možnosť vypracovať spoločnú správu z pracovnej cesty a v nej uviesť okrem čísiel CP aj mená zamestnancov vyslaných na pracovnú cestu, ktorí svoj súhlas s obsahom správy potvrdia podpisom.
Pri kontrole poskytovania preddavkov zamestnancom pri ich vyslaní na pracovné cesty do zahraničia bolo zistené, že na všetkých zahraničných pracovných cestách bol účastníkom aj štatutár (riaditeľ) povinnej osoby, ktorý disponoval a realizoval úhrady medzinárodnou platobnou bankovou kartou povinnej osoby, čo bolo v súlade s ustanovením § 36 ods. 2 písm. b) zákona o cestovných náhradách. Všetky platby platobnou kartou boli dokladované výpismi z bankového účtu.

Povinná osoba pri vyúčtovaní CP, pri ktorých bolo miestom výkonu práce zahraničie rozpisovala na tlačive vyúčtovanie nárokových náhrad informáciu o prechode slovenských hraníc, na základe ktorej bolo vypočítané stravné.
Kontrolná skupina overila a skontrolovala výpočet za stravné:
a) pri 12 CP (2 v roku 2023 a 10 v roku 2024), pri ktorých bolo miesto výkonu práce v Slovenskej republike. Pri 9 vyúčtovaniach pracovných ciest bolo stanovené stravné v súlade s Opatreniami Ministerstva práce, sociálnych vecí a rodiny Slovenskej republiky č. 432/2022 Z.z. (pre obdobie do 31.5.2023), č. 368/2023 Z.z. (pre obdobie od 1.10.2023 do 31.8.2024), č. 211/2024 Z.z. (pre obdobie od 1.9.2024) o sumách stravného (CP 1/2023, 1-8/2024). Pri 3 vyúčtovaniach pracovných ciest vzhľadom na trvanie pracovnej cesty do 5 hodín stravné nebolo uplatnené (CP 2/2023, 9,10/2024),

b) pri 20 CP (5 v roku 2023 a 15 v roku 2024), pri ktorých bolo miesto výkonu práce v zahraničí. Základné sadzby stravného v eurách podľa Opatrenia MF SR č. 401/2012 Z.z. sa týkali aj troch navštívených krajín, a to Poľska, Rakúska, Chorvátska; základná sadzba stravného pre Česko bola stanovená v CZK a týkala sa 7 CP (CP 1, 10-15). Pri kontrole bolo zistené, že pri prepočte sumy stravného v cudzej mene (CZK) voči euru v týchto 7 prípadoch nebol použitý referenčný výmenný kurz určený a vyhlásený Európskou centrálnou bankou alebo Národnou bankou Slovenka, ktorý bol platný k prvému dňu v mesiaci, v ktorom sa zahraničná pracovná cesta alebo  iná skutočnosť zakladajúca nárok na stravné začala, čo nebolo v súlade s ustanovením § 36 ods. 6 zákona o cestovných náhradách – KZ č. 2.
Pri kontrole bolo ďalej zistené, že povinná osoba nesprávne určila trvanie zahraničnej cesty v hodinách za deň a tým pri vyúčtovaní zahraničných pracovných ciest poskytla v štyroch prípadoch nesprávnu výšku stravného, čo nebolo v súlade s § 13 ods. 5 zákona o cestovných náhradách (ZCP 2-5/2023) – KZ č. 3.
Súčasťou cestovných náhrad okrem stravného boli aj ďalšie nevyhnutné výdavky počas pracovnej cesty (napr. ubytovanie, cestovné, ostatné nevyhnutné náklady – parkovanie, vstupy, atď), ktoré boli vyúčtované ako výdavky počas pracovnej cesty a boli doložené originálmi dokladov, a to faktúrami, lístkami za dopravu a parkovné, vstupenkami a k ich úhradám boli doložené výpisy bankového účtu.

Kontrolná skupina ďalej skontrolovala aj dodržanie ustanovenia § 11 ods. 1 zákona o cestovných náhradách: „Zamestnancovi pri zahraničnej pracovnej ceste patrí náhrada preukázaných výdavkov za poistenie nevyhnutných liečebných nákladov v zahraničí; táto náhrada zamestnancovi nepatrí, ak ho takto poistil zamestnávateľ.“
Z vyššie uvedených prehľadov pracovných ciest bolo zistené že táto povinnosť poistenia sa týkala 5 prípadov v roku 2023, kedy zamestnanci uskutočnili 5 zahraničných pracovných ciest a 15 prípadov v roku 2024, kedy zamestnanci uskutočnili 15 zahraničných pracovných ciest. 

Vyslanie na zahraničnú pracovnú cestu počas kontrolovaného obdobia sa týkalo šiestich zamestnancov, ktorí absolvovali spolu 20 zahraničných pracovných ciest.

Ku kontrole boli predložené potvrdenia o cestovnom poistené v zahraničí 2 zamestnancov, ktorí mali zaplatené cestovné poistenie k platobnej karte (vrátane poistenia liečebných nákladov v zahraničí) a boli vyslaní celkovo na 11 pracovných ciest do zahraničia.

Pri kontrole nebolo preukázané poistenie nevyhnutných liečebných nákladov v zahraničí 4 zamestnancov na 9 zahraničných pracovných cestách (CP 3, 4/2023, 5-8, 11-13/2024), čo nebolo v súlade s ustanovením § 11 ods. 1 zákona o cestovných náhradách – KZ č. 4.

Nakoľko povinná osoba neevidovala v majetku žiadne služobné motorové vozidlo, bola uzatvorená Zmluva o spoločnom užívaní motorových vozidiel medzi vlastníkom Mestom Trnava a užívateľom Zaži v Trnave – Mestské kultúrne stredisko dňa 18.2.2022; centrálne číslo zmluvy 209/2022(ďalej len („zmluva“) a Dodatok č. 1 k zmluve dňa 14.4.2023 (cčz 384/2023). Zmluvné strany sa dohodli na spoločnom užívaní siedmich motorových vozidiel za podmienok dohodnutých v Zmluve a Dodatku č. 1.

Pri kontrole bolo zistené, že povinná osoba na CP v časti: dopravný prostriedok nešpecifikovala typ vozidla a ani neuvádzala evidenčné číslo vozidla. Tieto údaje sú potrebné najmä pri posudzovaní správnosti výpočtu cestovných náhrad a vyhodnotení hospodárnosti využívania služobných motorových vozidiel. 

Z uvedeného dôvodu kontrolná skupina odporúča uvádzať v CP informáciu o použitom súkromnom alebo služobnom vozidle, vrátane evidenčného čísla vozidla.

Pri kontrole dodržiavania termínov predloženia vyúčtovania cestovných náhrad zamestnancom „do 30 dní po skončení pracovnej cesty“ bolo zistené pri 5 vyúčtovaniach pracovných ciest (TCP 1-3/2024, ZCP 1,2/2024) nedodržanie stanoveného termínu, čo nebolo v súlade s bodom 5.1 smernice – KZ č. 5.
Pri kontrole dodržiavania termínov vyúčtovania pracovnej cesty zamestnanca a uspokojenia jeho nárokov zamestnávateľom „do 30 dní odo dňa predloženia podkladov zamestnancom“ bolo zistené pri 15 vyúčtovaniach pracovných ciest (TCP 7,8/2024, ZCP 2-14/2024) nedodržanie stanoveného termínu, čo nebolo v súlade s bodom 5.3 smernice – KZ č. 6.
3. Základná finančná kontrola podľa zákona o finančnej kontrole.
Podľa § 7 ods. 1 zákona o finančnej kontrole: „Základnou finančnou kontrolou je orgán verejnej správy povinný overovať vždy súlad každej finančnej operácie alebo jej časti so skutočnosťami uvedenými v § 6 ods. 4 na príslušných stupňoch riadenia.“

Podľa § 7 ods. 2 zákona o finančnej kontrole: „Základnú finančnú kontrolu vykonáva štatutárny orgán orgánu verejnej správy alebo ním určený vedúci zamestnanec orgánu verejnej správy a zamestnanec zodpovedný za rozpočet, verejné obstarávanie, správu majetku alebo za iné odborné činnosti podľa povahy finančnej operácie alebo jej časti podľa rozhodnutia štatutárneho orgánu verejnej správy.“

Podľa § 7 ods. 3 zákona o finančnej kontrole: „Osoby podľa odseku 2 vykonávajúce základnú finančnú kontrolu potvrdzujú na doklade súvisiacom s finančnou operáciou alebo jej časťou súlad so skutočnosťami uvedenými v § 6 ods. 4 uvedením svojho mena a priezviska, podpisu, dátumu vykonania základnej finančnej kontroly a uvedením vyjadrenia, či

a) finančnú operáciu alebo jej časť možno vykonať alebo nemožno vykonať,

b) vo finančnej operácii alebo jej časti možno pokračovať alebo nemožno pokračovať alebo

c) poskytnuté plnenie treba vymáhať alebo poskytnuté plnenie nie je potrebné vymáhať, ak sa finančná operácia alebo jej časť už vykonala.“

V zmysle metodických usmernení sekcie auditu a kontroly Ministerstva financií Slovenskej republiky k finančnej kontrole vykonávanej podľa zákona o finančnej kontrole a audite a o zmene a doplnení niektorých zákonov v z.n.p. „podľa charakteru finančnej operácie sa pri potvrdzovaní vykonania základnej finančnej kontroly uvedie jedno z vyjadrení (v jeho pozitívnom alebo negatívnom variante vzhľadom na zistený súlad/nesúlad overovanej finančnej operácie alebo jej časti so skutočnosťami podľa § 6 ods. 4), resp. v praxi sa môžu na krycom liste uviesť všetky vyjadrenia a vyškrtnú sa tie, ktoré sú irelevantné vzhľadom na vykonané overenie.“
Povinná osoba má vypracovanú Smernicu o finančnom riadení a finančnej kontrole č. 4/2021 s účinnosťou od 1.5.2021 (ďalej len „smernica o FK“). Smernica o FK upravuje komplexný systém finančného riadenia a finančnej kontroly, definuje základné zásady, kompetencie, povinnosti a zodpovednosť zamestnancov pri vykonávaní finančnej kontroly v rámci svojho vnútorného kontrolného mechanizmu.
Pri kontrole bolo zistené, že povinná osoba vykonávala základnú finančnú kontrolu pred schválením CP, t. j. pred vyslaním zamestnanca na pracovnú cestu v súlade s § 7 ods. 1 zákona o finančnej kontrole. Potvrdenie o vykonaní základnej finančnej kontroly sa nachádzalo na samostatnom tlačive súvisiacom s finančnou kontrolou a bolo v súlade s metodickým usmernením MF SR.
Pred úhradami cestovných náhrad zamestnancom, ktoré vyplynuli z vyúčtovaní ich pracovných ciest povinná osoba nevykonala základnú finančnú kontrolu, čo nebolo v súlade s ustanovením § 7 ods. 1 zákona o finančnej kontrole – KZ č. 7.
Zistené nedostatky:

Kontrolné zistenie č. 1: Zamestnávateľ v jednom prípade neurčil pred pracovnou cestou zamestnancovi podmienky pracovnej cesty, a to miesto nástupu na pracovnú cestu, miesto výkonu pracovnej cesty, dobu trvania, spôsob dopravy a miesto ukončenia pracovnej cesty, ktoré je zamestnávateľ povinný určiť písomne, čím nekonal v súlade s § 3 ods. 1 zákona o cestovných náhradách.

Kontrolné zistenie č. 2: Pri vyúčtovaní siedmich zahraničných pracovných ciest uskutočnených v roku 2024 (CP 1, 10-15) pri prepočte sumy stravného v cudzej mene (CZK) voči euru nebol použitý referenčný výmenný kurz určený a vyhlásený Európskou centrálnou bankou alebo Národnou bankou Slovenka, ktorý bol platný k prvému dňu v mesiaci, v ktorom sa zahraničná pracovná cesta alebo iná skutočnosť zakladajúca nárok na stravné začala, čo nebolo v súlade s ustanovením § 36 ods. 6 zákona o cestovných náhradách
Kontrolné zistenie č. 3: Povinná osoba nesprávne určila trvanie zahraničnej cesty v hodinách za deň a tým pri vyúčtovaní zahraničných pracovných ciest poskytla v štyroch prípadoch nesprávnu výšku stravného, čo nebolo v súlade s § 13 ods. 5 zákona o cestovných náhradách (ZCP 2-5/2023).

Kontrolné zistenie č. 4: Nebolo preukázané poistenie nevyhnutných liečebných nákladov v zahraničí 4 zamestnancov na 9 zahraničných pracovných cestách (CP 3, 4/2023, 5-8, 11-13/2024), čo nebolo v súlade s ustanovením § 11 ods. 1 zákona o cestovných náhradách

Kontrolné zistenie č. 5: Pri vyúčtovaní 5 pracovných ciest zamestnancom (TCP 1-3/2024, ZCP 1,2/2024) nebol dodržaný termín predloženia vyúčtovania pracovnej cesty zamestnancom do 30 dní po skončení pracovnej cesty“, čo nebolo v súlade s bodom 5.1 smernice.

Kontrolné zistenie č. 6: Pri 15 vyúčtovaniach pracovných ciest (TCP 7,8/2024, ZCP 2-14/2024) nebol dodržaný termín vyúčtovania pracovnej cesty zamestnanca a uspokojenia jeho nárokov zamestnávateľom „do 30 dní odo dňa predloženia podkladov zamestnancom“, čo nebolo v súlade s bodom 5.3 smernice.

Kontrolné zistenie č. 7: Povinná osoba nevykonala základnú finančnú kontrolu pred úhradami cestovných náhrad zamestnancom, ktoré vyplynuli z vyúčtovaní ich pracovných ciest, čo nebolo v súlade s § 7 ods. 1 zákona o finančnej kontrole.
Odporúčania na nápravu zistených nedostatkov a na odstránenie príčin ich vzniku:

Ku kontrolnému zisteniu č. 1: Zamestnávateľ pred vyslaním zamestnanca na pracovnú cestu písomne určí podmienky pracovnej cesty v súlade s ustanovením § 3 ods. 1 zákona o cestovných náhradách.

Ku kontrolnému zisteniu č. 2: Pri prepočte sumy stravného cudzej meny voči euru postupovať v súlade s ustanovením § 36 ods. 6 zákona o cestovných náhradách.

Ku kontrolnému zisteniu č. 3: Pri vyúčtovaní štyroch zahraničných pracovných ciest uskutočniť v štyroch prípadoch prepočet stravného a vyrovnať vzniknuté rozdiely.
Ku kontrolnému zisteniu č. 4: Pri vysielaní zamestnancov na zahraničné pracovné cesta dbať o dodržiavanie ustanovenia § 11 zákona o cestovných náhradách.
Ku kontrolnému zisteniu č. 5: Pri predkladaní vyúčtovania pracovnej cesty zamestnancom dodržiavať lehoty schválené v § 36 ods. 6 zákona o cestovných náhradách, resp. v smernici.

Ku kontrolnému zisteniu č. 6: Pri vyúčtovaní pracovnej cesty zamestnanca a uspokojenia jeho nárokov zamestnávateľom dodržiavať lehoty uvedené v § 36 ods. 7 zákona o cestovných náhradách, resp. v smernici
Ku kontrolnému zisteniu č. 7: Pri výkone základnej finančnej kontroly overovať súlad každej finančnej operácie alebo jej časti, t.j. aj pred úhradami cestovných náhrad zamestnancom, ktoré vyplynuli z vyúčtovaní ich pracovných ciest podľa § 7 zákona o finančnej kontrole
Ďalšie odporúčania:
1. V prípade vysielania zamestnancov na pracovnú cestu dôsledne postupovať podľa zákona o cestovných náhradách ako aj prislúchajúcich ustanovení smernice, počnúc vydaním CP pred uskutočnením pracovnej cesty.
2. Pri vyúčtovaní pracovnej cesty dodržiavať čl. 5 bod 5.2 smernice, t.j. na jeden CP predložiť jednu správu zo služobnej cesty, resp. vyhodnotenie zahraničnej pracovnej cesty alebo aktualizovať smernicu a zohľadniť prípady, keď sa pracovnej cesty zúčastnia viacerí zamestnanci možnosť vypracovať spoločnú správu z pracovnej cesty a v nej uviesť okrem čísiel CP aj mená zamestnancov vyslaných na pracovnú cestu, ktorí svoj súhlas s obsahom správy potvrdia podpisom.
3. V CP uvádzať informáciu o použitom súkromnom alebo služobnom vozidle, vrátane evidenčného čísla vozidla.
Návrh správy z kontroly bol prerokovaný a doručený na oboznámenie povinnej osobe dňa 25.3.2025. Povinná osoba nepodala v stanovenom termíne do 31.3.2025 námietky k zisteným nedostatkom, navrhnutým odporúčaniam, k lehote na predloženie písomného zoznamu prijatých opatrení a k lehote na splnenie prijatých opatrení. Správa z kontroly bola vyhotovená dňa 1.4.2025. Povinnej osobe bola uložená lehota na predloženie písomného zoznamu prijatých opatrení do 14.4.2025 a lehota na splnenie prijatých opatrení: trvale. Kontrola bola ukončená v súlade so zákonom o finančnej kontrole dňom odovzdania správy povinnej osobe dňa 1.4.2025.
Kontrola č. 4/2025

Kontrola dodržiavania zákona č. 283/2002 Z. z. o cestovných náhradách v rozpočtovej organizácii Zariadenie pre seniorov, T. Vansovej 5, 917 01 Trnava. Cieľom kontroly je preveriť dodržanie všeobecne záväzných právnych predpisov v oblasti cestovných náhrad, overenie objektívneho stavu kontrolovaných skutočností a ich súlad so všeobecne právnymi predpismi a vnútornými aktmi riadenia. Povinnou osobou je Zariadenie pre seniorov, T. Vansovej 5, 917 01 Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Legislatívna úprava a interné normy.

2. Kontrola procesu vydávania, schvaľovania a vyúčtovania CP a jeho súlad so všeobecne záväznými právnymi predpismi a internými normami.

3. Základná finančná kontrola podľa zákona č. 357/2015 Z.z. finančnej kontrole a audite a o zmene a doplnení niektorých zákonov v znení neskorších predpisov.
V súčasnosti je kontrola v štádiu rozpracovanosti.
Kontrola č. 5/2025

Kontrola dodržiavania zákona č. 283/2002 Z. z. o cestovných náhradách v Mestských službách mesta Trnava, Priemyselná 5, 917 01 Trnava. Kontrolovaným obdobím boli roky 2023 a 2024. Cieľom kontroly bolo preveriť dodržanie všeobecne záväzných právnych predpisov v oblasti cestovných náhrad, overenie objektívneho stavu kontrolovaných skutočností a ich súlad so všeobecne záväznými právnymi predpismi a vnútornými aktmi riadenia. Kontrola bola uskutočnená v súlade so zákonom 
o obecnom zriadení v dňoch od 28.1.2025 do 10.2.2025 podľa jednotlivých bodov kontrolného postupu:
1. Legislatívna úprava a interné normy.

2. Kontrola procesu vydávania, schvaľovania a vyúčtovania cestovných príkazov a jeho súlad so všeobecne záväznými právnymi predpismi a internými normami.

3. Základná finančná kontrola podľa zákona o finančnej kontrole.
1. Legislatívna úprava a interné normy
Oblasť pracovných ciest a poskytovania cestovných náhrad je legislatívne upravená v zákone č. 311/2001 Z. z. Zákonník práce v znení neskorších predpisov (ďalej len „zákonník práce“) a v zákone č. 283/2002 Z. z. o cestovných náhradách v znení neskorších predpisov (ďalej len „zákon o cestovných náhradách“). Zákonník práce a taktiež zákon o cestovných náhradách neustanovuje formu spôsobu vyslania zamestnanca na pracovnú cestu a ani spôsob určenia podmienok pracovnej cesty.

Podľa ustanovenia § 57 ods. 1 zákonníka práce „Zamestnávateľ môže zamestnanca vyslať na pracovnú cestu mimo obvodu obce pravidelného pracoviska alebo bydliska zamestnanca na nevyhnutne potrebné obdobie len s jeho súhlasom. To neplatí, ak vyslanie na pracovnú cestu vyplýva priamo z povahy dohodnutého druhu práce alebo miesta výkonu práce alebo ak možnosť vyslania na pracovnú cestu je dohodnutá v pracovnej zmluve. Na pracovnej ceste zamestnanec vykonáva prácu podľa pokynov vedúceho zamestnanca, ktorý ho na pracovnú cestu vyslal.“

Podľa ustanovenia § 2 ods. 1 zákona o cestovných náhradách „Pracovná cesta podľa tohto zákona je čas od nástupu zamestnanca na cestu na výkon práce do iného miesta, ako je jeho pravidelné pracovisko, vrátane výkonu práce v tomto mieste do skončenia tejto cesty. Pracovná cesta podľa tohto zákona je aj cesta, ktorá trvá od nástupu osoby uvedenej v § 1 ods. 2 na cestu na plnenie činností pre ňu vyplývajúcich z osobitného postavenia vrátane výkonu činností do skončenia tejto cesty.“

Podľa ustanovenia § 2 ods. 2 zákona o cestovných náhradách „Zahraničná pracovná cesta podľa tohto zákona je čas pracovnej cesty v zahraničí vrátane výkonu práce v zahraničí do skončenia tejto cesty.“

Podľa ustanovenia § 2 ods. 3 zákona o cestovných náhradách „Pravidelné pracovisko podľa tohto zákona je miesto písomne dohodnuté so zamestnancom.“
Podľa ustanovenia § 3 ods. 1 zákona o cestovných náhradách „Zamestnávateľ vysielajúci zamestnanca na pracovnú cestu písomne určí miesto jej nástupu, miesto výkonu práce, čas trvania, spôsob dopravy a miesto skončenia pracovnej cesty; môže určiť aj ďalšie podmienky pracovnej cesty. Zamestnávateľ je pritom povinný prihliadať na oprávnené záujmy zamestnanca.“

Podľa ustanovenia § 4 ods. 1 zákona o cestovných náhradách „Zamestnancovi vyslanému na pracovnú cestu patrí

a) náhrada preukázaných cestovných výdavkov,

b) náhrada preukázaných výdavkov za ubytovanie,

c) stravné,

d) náhrada preukázaných potrebných vedľajších výdavkov,

e) náhrada preukázaných cestovných výdavkov za cesty na návštevu jeho rodiny do miesta pobytu alebo medzi zamestnávateľom a zamestnancom vopred dohodnutého miesta pobytu rodiny na území Slovenskej republiky, ak podľa určených podmienok pracovná cesta trvá viac ako sedem po sebe nasledujúcich kalendárnych dní, a to každý týždeň, ak nie je v kolektívnej zmluve, prípadne v pracovnej zmluve alebo v inej písomnej dohode so zamestnancom dohodnutá táto náhrada za dlhší čas, najdlhšie však za jeden mesiac.“

Podľa ustanovenia § 5 ods. 1 zákona o cestovných náhradách „Zamestnancovi patrí stravné za každý kalendárny deň pracovnej cesty za podmienok ustanovených týmto zákonom. Suma stravného je určená v závislosti od času trvania pracovnej cesty v kalendárnom dni, pričom čas trvania pracovnej cesty je rozdelený na časové pásma

a) 5 až 12 hodín,

b) nad 12 hodín až 18 hodín,

c) nad 18 hodín.“

Podľa ustanovenia § 11 ods. 1 zákona o cestovných náhradách „Zamestnancovi pri zahraničnej pracovnej ceste patrí náhrada preukázaných výdavkov za poistenie nevyhnutných liečebných nákladov v zahraničí; táto náhrada zamestnancovi nepatrí, ak ho takto poistil zamestnávateľ.“
Podľa ustanovenia § 36 ods. 1 zákona o cestovných náhradách „Zamestnávateľ je povinný poskytnúť zamestnancovi preddavok na náhrady podľa tohto zákona do sumy predpokladaných náhrad (ďalej len "preddavok") pri vyslaní na zahraničnú pracovnú cestu a pri vyslaní do štátu Európskej únie.“ 
Ďalej podľa ustanovenia § 36 ods. 3 písm. a) a b) zákona o cestovných náhradách „Zamestnávateľ môže v prípade potreby poskytnúť preddavok jedným rozhodnutím a) pre viacerých zamestnancov, b) na viacero pracovných ciest zamestnanca.“
Podľa ustanovenia § 36 ods. 6 zákona o cestovných náhradách „Preddavok na stravné zamestnávateľ poskytuje v mene ustanovenej pre jednotlivé krajiny opatrením ministerstva financií“.
Pre kontrolované obdobie bolo v platnosti opatrenie Ministerstva financií SR č. 401/2012 Z. z., ktorým sa ustanovujú základné sadzby stravného v eurách alebo v cudzej mene pri zahraničných pracovných cestách (ďalej len „opatrenie MF SR“).

V zmysle opatrenia MF SR bolo trvanie zahraničnej pracovnej cesty rozdelené na tri časové pásma a týmto pásmam boli priradené jednotlivé výšky stravného.
	Časové pásmo zahraničnej pracovnej cesty
	Výška stravného pre časové pásmo

	do 6 hodín
	25 % zo základnej sadzby stravného

	od 6 do 12 hodín
	50 % zo základnej sadzby stravného

	nad 12 hodín
	základná sadzba stravného


Ďalej v ustanovení § 36 ods. 6 zákona o cestovných náhradách je uvedené „Pri vyúčtovaní náhrad sa pri prepočte sumy stravného ustanoveného v eurách na cudziu menu a naopak použije referenčný výmenný kurz určený a vyhlásený Európskou centrálnou bankou alebo Národnou bankou Slovenska, ktorý je platný k prvému dňu v mesiaci, v ktorom sa zahraničná pracovná cesta alebo iná skutočnosť zakladajúca nárok na stravné začala.“
Podľa ustanovenia § 36 ods. 7 zákona o cestovných náhradách: „Zamestnanec je povinný do desiatich pracovných dní odo dňa skočenia pracovnej cesty alebo inej skutočnosti zakladajúcej nárok na náhrady podľa tohto zákona predložiť zamestnávateľovi písomné doklady potrebné na vyúčtovanie náhrad a vrátiť nevyúčtovaný preddavok, ak nie je v kolektívnej zmluve, alebo v písomnej dohode so zamestnancom dohodnutá, alebo vo vnútornom predpise zamestnávateľa určená dlhšia doba, najdlhšie však do konca kalendárneho mesiaca nasledujúceho po kalendárnom mesiaci, v ktorom bola pracovná cesta alebo iná skutočnosť zakladajúca nárok na náhrady skončená.


Podľa ustanovenia § 36 ods. 8 zákona o cestovných náhradách: „Zamestnávateľ je povinný do desiatich pracovných dní odo dňa predloženia písomných dokladov vykonať vyúčtovanie pracovnej cesty alebo inej skutočnosti zakladajúcej nárok na náhrady podľa tohto zákona a uspokojiť nároky zamestnanca, ak nie je v kolektívnej zmluve, alebo v písomnej dohode so zamestnancom dohodnutá, alebo vo vnútornom predpise zamestnávateľa určená dlhšia doba, najdlhšie však do konca kalendárneho mesiaca nasledujúceho po kalendárnom mesiaci, v ktorom boli predložené písomné doklady.“
Pri kontrole bolo zistené, že povinná osoba nemá vypracovanú internú smernicu a ani v kolektívnej zmluve neboli dohodnuté ďalšie podrobnosti, ktoré by sa týkali pracovných ciest.

2. Kontrola procesu vydávania, schvaľovania a vyúčtovania cestovných príkazov a jeho súlad so všeobecne záväznými právnymi predpismi a internými normami.
Na základe vyžiadania boli kontrolnej skupine predložené za kontrolované obdobie od 1.1.2023 do 31.12.2024 nasledovné doklady:

· hlavná kniha hospodárenia – účet 512 Cestovné, na ktorom sa účtujú náhrady výdavkov poskytované pri tuzemských a zahraničných pracovných cestách podľa osobitného predpisu a iné náhrady poskytované pri pracovnej ceste, najmä: cestovné všetkými druhmi dopravných prostriedkov, stravné, vreckové, náhrady za ubytovanie, príp. ďalšie nutné vedľajšie náklady (parkovné, taxi a pod.), 

· zoznam účtovných dokladov k účtu 512,

· evidencie cestovných príkazov,

· cestovné príkazy spolu s príslušnou dokumentáciou preukazujúcou ich vyúčtovanie,

· poistenie nevyhnutných liečebných nákladov v zahraničí.

Nakoľko povinná osoba nemala vypracovanú internú smernicu a ani v kolektívnej zmluve neboli dohodnuté ďalšie podrobnosti, ktoré by sa týkali pracovných ciest, MSMT pri pracovných cestách zamestnancov uplatňovala nižšie popísaný postup.

Riaditeľka MSMT vo väčšine prípadov ešte pred vystavením cestovného príkazu schválila vyslanie zamestnanca na pracovnú cestu s konkrétnym účelom a miestom výkonu práce.

Zamestnanec následne vyplnil tlačivo Cestovný príkaz. Číslo cestovného príkazu v zmysle registratúrneho poriadku MSMT prideľovala sekretárka riaditeľky, ktorá bola o.i. poverená aj spracovávaním a kompletizovaním agendy, týkajúcej sa pracovných ciest. Ešte pred uskutočnením pracovnej cesty boli na tlačive cestovného príkazu podpísanom riaditeľkou MSMT určené podmienky pracovnej cesty.

Po návrate z pracovnej cesty bol zamestnanec povinný predložiť doklady potrebné na vyúčtovanie náhrad v zmysle zákona o cestovných náhradách do 10 pracovných dní odo dňa skončenia pracovnej cesty.

Súčasťou vyplneného cestovného príkazu bola správa zo služobnej cesty, spolu s originálmi dokladov o vynaložených výdavkoch.

Po predložení všetkých požadovaných podkladov k vyúčtovaniu pracovnej cesty zamestnancom, zamestnávateľ vykonal vyúčtovanie pracovnej cesty v zmysle zákona o cestovných náhradách do 10 pracovných dní odo dňa predloženia písomných dokladov.
Kompletné vyúčtovanie pracovnej cesty bolo následne odsúhlasené riaditeľkou MSMT na cestovnom príkaze.
Podľa predložených evidencií cestovných príkazov (ďalej len „CP“) boli v kontrolovanom období zistené nasledovné skutočnosti:

	Rok
	Počet CP podľa evidencie
	Počet CP - zrušených
	Počet CP s cestovnými náhradami
	Počet CP bez cestovných náhrad

	2023
	33
	2
	18
	13

	2024
	43 + 1

(CP 23 – 2x)
	5
	22
	17


V roku 2023 bolo v podmienkach povinnej osoby vyúčtovaných 18 pracovných ciest a cestovné náhrady, ktoré vznikli boli pracovníkom vyplatené cez pokladňu MSMT 18 výdavkovými pokladničnými dokladmi. Všetky pracovné cesty boli zahraničné a súviseli s odvozom pokazených alebo dovozom opravených elektro bicyklov, konzultáciou o chybných elektronikách, odvozom a dovozom batérií a elektroník do opravy a z opravy, dovozom náhradných dielov na elektro bicykle a pod..

V roku 2023 boli MSMT vyúčtované výdavky súvisiace s pracovnými cestami spolu v sume 411,20 eur, ktoré boli evidované v účtovníctve na účtoch 512 – Cestovné v sume 279,12 eur, 501 – Spotreba materiálu (čistiaci prostriedok) v sume 29,79 eur, 538 – Ostatné dane a poplatky (diaľničná známka) v sume 62,20 eur, 563 – Kurzové straty (zmenáreň) v sume 40,09 eur.

Vystavené CP za rok 2023, na základe ktorých boli zamestnancom poskytnuté cestovné náhrady súviseli s pracovnými cestami, ktoré sú uvedené v nasledovnej tabuľke:

	P. č.
	Dátum realizácie
	Miesto výkonu práce
	Typ

pracovnej  cesty (PC)
	Počet vystavených CP

	1.
	26.1.2023
	ČR: Praha
	zahraničná PC
	2

	2.
	12.4.2023
	ČR: Praha, Jičín
	zahraničná PC
	2

	3.
	27.4.2023
	ČR: Praha
	zahraničná PC
	2

	4.
	30.5.2023
	ČR: Praha
	zahraničná PC
	2

	5.
	18.7.2023
	ČR: Praha
	zahraničná PC
	2

	6.
	22.8.2023
	ČR: Praha
	zahraničná PC
	2

	7.
	11.10.2023
	ČR: Praha, Kladno
	zahraničná PC
	2

	8.
	14.11.2023
	ČR: Praha
	zahraničná PC
	2

	9.
	18.12.2023
	ČR: Praha
	zahraničná PC
	2


V roku 2024 bolo v podmienkach povinnej osoby vyúčtovaných 22 pracovných ciest a cestovné náhrady, ktoré vznikli boli pracovníkom vyplatené cez pokladňu MSMT 22 výdavkovými pokladničnými dokladmi, z ktorých boli 2 výdavkové pokladničné doklady za 2 tuzemské pracovné cesty a 20 výdavkových pokladničných dokladov za 20 zahraničných pracovných ciest. Účelom tuzemských pracovných ciest bol dovoz náhradných dielov na žlto-čierne bicykle a kargo bike a ukončenie kurzu bezpečnostného technika skúškou. Účel zahraničných pracovných ciest v roku 2024 bol rovnaký ako v roku 2023.

V roku 2024 boli v podmienkach kontrolovaného subjektu vyúčtované výdavky súvisiace s pracovnými cestami spolu v sume 706,91 €, ktoré boli evidované v účtovníctve na účtoch 512 – Cestovné v sume 592,75 eur, 518 – Ostatné služby (parkovné) v sume 3,90 eur, 538 – Ostatné dane a poplatky (diaľničná známka) v sume 60,26 eur, 563 – Kurzové straty (zmenáreň) v sume 50,00 eur.
Vystavené CP v roku 2024, na základe ktorých boli zamestnancom poskytnuté cestovné náhrady súviseli s pracovnými cestami, uvedenými v nasledovnej tabuľke:

	P. č.
	Dátum realizácie
	Miesto výkonu práce
	Typ

pracovnej  cesty (PC)
	Počet CP, pri ktorých boli cestovné náhrady

	1.
	12.2.2024
	ČR: Praha
	zahraničná PC
	2

	2.
	26.3.2024
	ČR: Praha
	zahraničná PC
	1

	3.
	11.4.2024
	ČR: Praha, Jičín
	zahraničná PC
	2

	4.
	17.6.2024
	Bratislava, Hurbanovo
	tuzemská PC
	1

	5.
	18.6.2024
	ČR: Kladno
	zahraničná PC
	2

	6.
	21.6.2024
	ČR: Kladno
	zahraničná PC
	1

	7.
	24.6.2024
	ČR: Kladno, Středokluky
	zahraničná PC
	3

	8.
	1.7.2024
	ČR: Praha
	zahraničná PC
	2

	9.
	13.-14.8.2024
	Bardejov, Košice
	tuzemská PC
	1

	10.
	21.8.2024
	ČR: Praha
	zahraničná PC
	2

	11.
	22.10.2024
	ČR: Praha
	zahraničná PC
	1

	12.
	26.11.2024
	ČR: Praha
	zahraničná PC
	2

	13.
	16.12.2024
	ČR: Praha
	zahraničná PC
	2


Pri kontrole poskytovania preddavkov zamestnancom pri ich vyslaní na pracovné cesty do zahraničia bolo zistené, že zamestnancovi vyslanému na zahraničnú pracovnú cestu dňa 22.10.2024 (CP 36/2024) nebol poskytnutý preddavok na náhrady, čo nebolo v súlade s § 36 ods. 1 zákona o cestovných náhradách – KZ č. 1.

V ďalších prípadoch vyslania zamestnancov na pracovné cesty do zahraničia boli preddavky na cestovné náhrady zamestnancom poskytnuté v súlade s § 36 ods. 1 zákona o cestovných náhradách.

Pri kontrole bolo zistené, že v MSMT sa pri vyúčtovaní vypisuje k CP, pri ktorých je miestom výkonu práce zahraničia príloha, v ktorej sú rozpísané údaje, potvrdzujúce výpočet cestovných náhrad, a to základných údajov z CP (meno zamestnanca, cieľ pracovnej cesty) aj referenčný výmenný kurz cudzej meny na eurá určený a vyhlásený Európskou centrálnou bankou alebo Národnou bankou Slovenska k 1. dňu mesiaca, v ktorom bola pracovná cesta uskutočnená. V ďalšej časti prílohy k CP je uvedený časový rozpis pracovnej cesty a aj čas prejazdu cez hranice, na základe ktorého je vypočítané stravné.

Súčasťou cestovných náhrad okrem stravného sú aj ďalšie nevyhnutné výdavky počas pracovnej cesty (napr. kúpa diaľničnej známky, výmena finančnej hotovosti v zmenárni, atď), ktoré sú uvedené v prílohe k CP v časti Nároky zamestnanca a výdavky počas pracovnej cesty a sú doložené originálmi dokladov.

Kontrolná skupina overila a skontrolovala výpočet cestovných náhrad vyúčtovaných pri 38 CP (18 v roku 2023 a 20 v roku 2024), pri ktorých bolo miesto výkonu práce v zahraničí. Kurzy cudzej meny (CZK) voči euru k 1. dňu v mesiaci, v ktorom sa pracovná cesta uskutočnila boli totožné s oficiálnymi kurzami Európskej centrálnej banky a taktiež výpočty stravného v závislosti od časových pásiem boli správne.

Následne kontrolná skupina skontrolovala výpočet cestovných náhrad vyúčtovaných pri 2 CP v roku 2024, pri ktorých bolo miesto výkonu práce v Slovenskej republike. Pri vyúčtovaní prvej pracovnej cesty bolo stanovené stravné v súlade s Opatrením Ministerstva práce, sociálnych vecí a rodiny Slovenskej republiky č. 368/2023 Z. z. o sumách stravného.

Pri druhej pracovnej ceste zamestnanec použil so súhlasom zamestnávateľa súkromné motorové vozidlo, čo bolo doložené aj Dohodou o použití súkromného osobného vozidla na služobné účely uzatvorenou medzi zamestnávateľom, v zastúpení riaditeľkou MSMT a zamestnancom (ďalej len „dohoda“). V dohode boli dohodnuté podmienky úhrady cestovných výdavkov, ktoré boli pri vyúčtovaní pracovnej cesty dodržané. Kontrolná skupina konštatovala, že postup pri použití súkromného motorového vozidla na pracovnú cestu ako aj výpočet náhrady za použitie súkromného motorového vozidla na pracovnú cestu bol v súlade s ustanovením § 7 zákona o cestovných náhradách a Opatrením Ministerstva práce, sociálnych vecí a rodiny Slovenskej republiky č. 73/2024 Z. z. o sumách základnej náhrady za používanie cestných motorových vozidiel pri pracovných cestách.

Kontrolná skupina ďalej skontrolovala aj dodržanie ustanovenia § 11 ods. 1 zákona o cestovných náhradách: „Zamestnancovi pri zahraničnej pracovnej ceste patrí náhrada preukázaných výdavkov za poistenie nevyhnutných liečebných nákladov v zahraničí; táto náhrada zamestnancovi nepatrí, ak ho takto poistil zamestnávateľ.“
Z vyššie uvedených prehľadov pracovných ciest bolo zistené že táto povinnosť poistenia sa týkala 18 prípadov v roku 2023, kedy zamestnanci uskutočnili 9 zahraničných pracovných ciest a 20 prípadov v roku 2024, kedy zamestnanci uskutočnili 11 zahraničných pracovných ciest.

Pri kontrole nebolo preukázané poistenie nevyhnutných liečebných nákladov v zahraničí 2 zamestnancov na pracovnej ceste, konanej dňa 12.4.2023 (CP 11, 12/2023) a 1 zamestnanca na pracovnej ceste konanej dňa 24.6.2024 (CP 28/2024), čo nebolo v súlade s ustanovením § 11 ods. 1 zákona o cestovných náhradách – KZ č. 2.
V ďalších prípadoch vyslania zamestnancov na pracovné cesty do zahraničia bolo preukázané poistenie nevyhnutných liečebných nákladov v zahraničí v súlade s § 11 ods. 1 zákona o cestovných náhradách.
3. Základná finančná kontrola podľa zákona o finančnej kontrole.
Podľa § 7 ods. 1 zákona o finančnej kontrole a audite: „Základnou finančnou kontrolou je orgán verejnej správy povinný overovať vždy súlad každej finančnej operácie alebo jej časti so skutočnosťami uvedenými v § 6 ods. 4 na príslušných stupňoch riadenia.“

Podľa § 7 ods. 2 zákona o finančnej kontrole: „Základnú finančnú kontrolu vykonáva štatutárny orgán orgánu verejnej správy alebo ním určený vedúci zamestnanec orgánu verejnej správy a zamestnanec zodpovedný za rozpočet, verejné obstarávanie, správu majetku alebo za iné odborné činnosti podľa povahy finančnej operácie alebo jej časti podľa rozhodnutia štatutárneho orgánu verejnej správy.“

Podľa § 7 ods. 3 zákona o finančnej kontrole: „Osoby podľa odseku 2 vykonávajúce základnú finančnú kontrolu potvrdzujú na doklade súvisiacom s finančnou operáciou alebo jej časťou súlad so skutočnosťami uvedenými v § 6 ods. 4 uvedením svojho mena a priezviska, podpisu, dátumu vykonania základnej finančnej kontroly a uvedením vyjadrenia, či

a) finančnú operáciu alebo jej časť možno vykonať alebo nemožno vykonať,

b) vo finančnej operácii alebo jej časti možno pokračovať alebo nemožno pokračovať alebo

c) poskytnuté plnenie treba vymáhať alebo poskytnuté plnenie nie je potrebné vymáhať, ak sa finančná operácia alebo jej časť už vykonala.“

V zmysle Metodického usmernenie sekcie auditu a kontroly Ministerstva financií SR č. MF/006646/2022-1411 platného od 22.9.2022 k finančnej kontrole vykonávanej podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. (ďalej len „metodické usmernenie MF SR“) „podľa charakteru finančnej operácie sa pri potvrdzovaní vykonania základnej finančnej kontroly uvedie jedno z vyjadrení (v jeho pozitívnom alebo negatívnom variante vzhľadom na zistený súlad/nesúlad overovanej finančnej operácie alebo jej časti so skutočnosťami podľa § 6 ods. 4), resp. v praxi sa môžu na krycom liste uviesť všetky vyjadrenia a vyškrtnú sa tie, ktoré sú irelevantné vzhľadom na vykonané overenie.“

Pri kontrole bolo zistené, že v rokoch 2023 a 2024 povinná osoba nevykonávala základnú finančnú kontrolu pred schválením cestovného príkazu, t. j. pred vyslaním zamestnanca na pracovnú cestu, čo nebolo v súlade s § 7 ods. 1 zákona o finančnej kontrole – KZ č. 3.
Predložené doklady obsahovali výkon základnej finančnej kontroly na výdavkových pokladničných dokladoch (ďalej len „VPD“).
Pri kontrole bolo zistené, že povinná osoba na 18 VPD v roku 2023 a na 17 VPD v roku 2024, súvisiacich s vyúčtovaním pracovných ciest vyznačovala všetky tri možné vyjadrenia, čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 účinného od 22.9.2022 k finančnej kontrole vykonávanej podľa zákona o finančnej kontrole – KZ č. 4.
Na základe výsledkov z kontroly č. 14/2024, ktorá sa týkala kontroly plnenia opatrení prijatých na odstránenie nedostatkov zistených pri kontrole bežných výdavkov bolo zistené, že MSMT nepostupuje pri vykonávaní základnej finančnej kontroly v súlade s vyššie uvedeným metodickým usmernením. Do 27.9.2024 bolo prijaté opatrenie na odstránenie tohto nedostatku, a to: „pri vykonávaní základnej finančnej kontroly postupovať v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 účinným od 22.9.2022 k finančnej kontrole vykonávanej podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. a zabezpečiť oboznámenie zamestnancov zodpovedných za vykonávanie základnej finančnej kontroly s vyššie uvedeným metodickým usmernením“.


Pri kontrole č. 5/2025 bolo zistené, že povinná osoba na VPD vystavených po termíne 27.9.2024 pri potvrdení o vykonaní základnej finančnej kontroly uvádzala všetky vyjadrenia a vyčiarkla tie, ktoré boli irelevantné vzhľadom na vykonané overenie.

Zistené nedostatky:
Kontrolné zistenie č. 1:  Zamestnancovi vyslanému na zahraničnú pracovnú cestu dňa 22.10.2024 (CP 36/2024) nebol poskytnutý preddavok, čo nebolo v súlade s ustanovením § 36 ods. 1 zákona o cestovných náhradách.

Kontrolné zistenie č. 2: Nebolo preukázané poistenie nevyhnutných liečebných nákladov v zahraničí 2 zamestnancov na pracovnej ceste, konanej dňa 12.4.2023 (CP 11, 12/2023) a 1 zamestnanca na pracovnej ceste konanej dňa 24.6.2024 (CP 28/2024), čo nebolo v súlade s ustanovením § 11 ods. 1 zákona o cestovných náhradách.
Kontrolné zistenie č. 3: Povinná osoba v rokoch 2023 a 2024 nevykonávala základnú finančnú kontrolu pred schválením cestovného príkazu, t. j. pred vyslaním zamestnanca na pracovnú cestu, čo nebolo v súlade s § 7 ods. 1 zákona o finančnej kontrole.
Kontrolné zistenie č. 4: Povinná osoba na 18 VPD v roku 2023 a na 17 VPD v  roku 2024, súvisiacich s vyúčtovaním pracovných ciest vyznačovala všetky tri možné vyjadrenia, čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 účinného od 22.9.2022 k finančnej kontrole vykonávanej podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p.
Odporúčania na nápravu zistených nedostatkov a na odstránenie príčin ich vzniku:

Ku kontrolnému zisteniu č. 1: Pri vyslaní zamestnanca na zahraničnú pracovnú cestu vždy poskytnúť preddavok na náhrady v súlade s ustanovením § 36 ods. 1 zákona o cestovných náhradách.

Ku kontrolnému zisteniu č. 2: Pri vyslaní zamestnanca na zahraničnú pracovnú cestu zabezpečiť poistenie nevyhnutných liečebných nákladov v zahraničí v súlade s § 11 ods. 1 zákona o cestovných náhradách.
Ku kontrolnému zisteniu č. 3 a 4: Pri výkone základnej finančnej kontroly postupovať v súlade s § 7 ods. 1 zákona o finančnej kontrole a metodickým usmernením MF SR v platnom znení.
Návrh správy z kontroly bol prerokovaný a doručený na oboznámenie povinnej osobe dňa 19.2.2025. Povinná osoba nepodala v stanovenom termíne do 26.2.2025 námietky k zisteným nedostatkom, navrhnutým odporúčaniam, k lehote na predloženie písomného zoznamu prijatých opatrení a k lehote na splnenie prijatých opatrení. Správa z kontroly bola vyhotovená dňa 27.2.2025. Povinnej osobe bola uložená lehota na predloženie písomného zoznamu prijatých opatrení do 14.3.2025 a lehota na splnenie prijatých opatrení: trvale. Kontrola bola ukončená v súlade so zákonom o finančnej kontrole dňom odovzdania správy povinnej osobe dňa 27.2.2025. Povinná osoba doručila písomné oznámenie o prijatých opatreniach dňa 5.3.2025.
Kontrola č. 6/2025

Kontrola dodržiavania zákona č. 283/2002 Z. z. o cestovných náhradách na Základnej škole s materskou školou, Ulica Jána Bottu 27, 917 01 Trnava. Cieľom kontroly je preveriť dodržanie všeobecne záväzných právnych predpisov v oblasti cestovných náhrad, overenie objektívneho stavu kontrolovaných skutočností a ich súlad so všeobecne právnymi predpismi a vnútornými aktmi riadenia. Povinnou osobou je Základná škola s materskou školou, Ulica Jána Bottu 27, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Legislatívna úprava a interné normy.

2. Kontrola procesu vydávania, schvaľovania a vyúčtovania CP a jeho súlad so všeobecne záväznými právnymi predpismi a internými normami.

3. Základná finančná kontrola podľa zákona č. 357/2015 Z.z. finančnej kontrole a audite a o zmene a doplnení niektorých zákonov v znení neskorších predpisov.
V súčasnosti je kontrola v štádiu rozpracovanosti.

Kontrola č. 7/2025

Kontrola dodržiavania zákona č. 283/2002 Z. z. o cestovných náhradách na Základnej škole s materskou školou, Námestie Slovenského učeného tovarišstva 15, 917 01 Trnava. Cieľom kontroly je preveriť dodržanie všeobecne záväzných právnych predpisov v oblasti cestovných náhrad, overenie objektívneho stavu kontrolovaných skutočností a ich súlad so všeobecne právnymi predpismi a vnútornými aktmi riadenia. Povinnou osobou je Základná škola s materskou školou, Námestie Slovenského učeného tovarišstva 15, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Legislatívna úprava a interné normy.

2. Kontrola procesu vydávania, schvaľovania a vyúčtovania CP a jeho súlad so všeobecne záväznými právnymi predpismi a internými normami.

3. Základná finančná kontrola podľa zákona č. 357/2015 Z.z. finančnej kontrole a audite a o zmene a doplnení niektorých zákonov v znení neskorších predpisov.
V súčasnosti je kontrola v štádiu rozpracovanosti.

Kontrola č. 8/2025

Kontrola dodržiavania zákona č. 283/2002 Z. z. o cestovných náhradách na Základnej škole s materskou školou, Kornela Mahra 11, 917 08 Trnava. Cieľom kontroly je preveriť dodržanie všeobecne záväzných právnych predpisov v oblasti cestovných náhrad, overenie objektívneho stavu kontrolovaných skutočností a ich súlad so všeobecne právnymi predpismi a vnútornými aktmi riadenia. Povinnou osobou je Základná škola s materskou školou, Kornela Mahra 11, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Legislatívna úprava a interné normy.

2. Kontrola procesu vydávania, schvaľovania a vyúčtovania CP a jeho súlad so všeobecne záväznými právnymi predpismi a internými normami.

3. Základná finančná kontrola podľa zákona č. 357/2015 Z.z. finančnej kontrole a audite a o zmene a doplnení niektorých zákonov v znení neskorších predpisov.
V súčasnosti je kontrola v štádiu rozpracovanosti.


